**Informatīvais ziņojums par**

**Emisijas kvotu izsolīšanas instrumenta darbības stratēģiju**

**Ievads**

Saskaņā ar likuma „Par piesārņojumu” (turpmāk – likums) 32.2 panta 3.1daļu finanšu līdzekļus, kas iegūti, izsolot Eiropas Savienības (turpmāk – ES) emisijas kvotas (*European Union allowances; turpmāk - EUA*) un ES aviācijas emisijas kvotas (*European Union aviation allowances; turpmāk -*EUAA) (turpmāk – izsoļu ieņēmumi), ieskaita Valsts kasē atvērtajā valsts pamatbudžeta ieņēmumu kontā atbilstoši valsts budžeta ieņēmumu klasifikācijai. Atbilstoši likuma 32.2 panta 3.3 daļai programmas (apakšprogrammas) izpildītāja ir Vides aizsardzības un reģionālās attīstības ministrija (turpmāk – VARAM).

No likuma 32.2 panta 4.4daļas izriet, ka izsoļu ieņēmumus izmanto, lai mazinātu klimata pārmaiņas un nodrošinātu pielāgošanos klimata pārmaiņām, tai skaitā, izpildītu Apvienoto Nāciju Organizācijas Vispārējās konvencijas par klimata pārmaiņām[[1]](#footnote-2) (turpmāk – Konvencija), tās Kioto protokola[[2]](#footnote-3) un citu starptautisko līgumu saistības siltumnīcefekta gāzu (turpmāk – SEG) emisiju samazināšanas jomā, nodrošinātu Latvijas dalību ES emisijas kvotu tirdzniecības sistēmā (turpmāk – ES ETS), kā arī emisijas kvotu izsolīšanas procesa administratīvo izmaksu segšanu.

Emisijas kvotu izsolīšanas instrumenta (turpmāk – EKII) darbība šobrīd ir reglamentēta ar VARAM 2016. gada 21. oktobra rīkojumu Nr. 265 “Par Emisijas kvotu izsolīšanas instrumenta darbības stratēģijas apstiprināšanu”.

Ņemot vērā likumā noteiktās plašās izsoļu ieņēmumu izmantošanas jomas un ierobežoto finansējuma apjomu, informatīvā ziņojuma par EKII darbības stratēģiju mērķis ir apzināt EKII darbības iespējas un noteikt prioritāros virzienus izsoļu ieņēmumu izmantošanai gan klimata pārmaiņu mazināšanai, gan pielāgošanās klimata pārmaiņām, gan uz klimata politikas radīto pozitīvo pārmaiņu izmantošanai.

Informatīvais ziņojums par EKII darbības stratēģiju tiek izstrādāts kā ilgtermiņa dokuments, t.i. laika posmam no 2020. gada līdz 2030. gadam.

Tiek plānots, ka līdz 2021. gada 31. decembrim un turpmāk katru otro gadu līdz 31. decembrim VARAM sagatavos un vides aizsardzības un reģionālās attīstības ministrs noteiktā kārtībā iesniegs Ministru kabinetā (turpmāk – MK) informatīvo ziņojumu par EKII darbības stratēģijas īstenošanas gaitu un prioritāriem virzieniem izsoļu ieņēmumu izmantošanai, t.sk. priekšlikumus nepieciešamo pilnveidojumu veikšanai.

**1. EKII darbības konteksts**

## Latvija ir uzņēmusies starptautiskās saistības klimata pārmaiņu jomā ar konkrētiem sasniedzamajiem mērķiem. EKII ir viens no finanšu instrumentiem noteikto mērķu sasniegšanai. Taču jāatzīmē, ka EKII ir vienīgais specializētais finanšu instruments Latvijā, kas vērsts tikai un vienīgi uz klimata politikas mērķu sasniegšanu.

**Latvijas klimata politikas starptautiskais ietvars**

Latvija ir Konvencijas, Kioto protokola un Parīzes nolīguma, kas ratificēts ar likumu “Par Apvienoto Nāciju Organizācijas Vispārējās konvencijas par klimata pārmaiņām Parīzes nolīgumu”, Līgumslēdzēja Puse.

Latvija parakstīja Konvenciju 1992. gadā, un Latvijas Republikas Saeima to ratificēja 1995. gadā. Savukārt Kioto protokolu Latvija parakstīja 1998. gadā un Latvijas Republikas Saeima to ratificēja 2002. gadā. Latvija Parīzes nolīgumu parakstīja 2016. gada 22. aprīlī. Latvijas Republikas Saeima Parīzes nolīgumu ratificēja 2017. gada 2. februārī, pieņemot likumu “Par Apvienoto Nāciju Organizācijas Vispārējās konvencijas par klimata pārmaiņām Parīzes nolīgumu”, kas stājās spēkā 2017. gada 9. februārī.

Parīzes nolīguma mērķis ir stiprināt globālo rīcību klimata pārmaiņu novēršanai un:

* noturēt globālo sasilšanu būtiski zem 2°C robežas salīdzinot ar pirmsindustriālo līmeni un censties ierobežot temperatūras pieaugumu 1,5°C robežās, jo tas būtiski samazinās klimata pārmaiņu izraisītos riskus un ietekmes;
* uzlabot pielāgošanos klimata pārmaiņu negatīvajām ietekmēm un sekmēt noturīgumu pret klimata pārmaiņām;
* sekmēt investīciju novirzi saskaņā ar oglekļa mazietilpīgu un pret klimata pārmaiņām noturīgu attīstību.

Latvijas saistības Parīzes nolīguma kontekstā izriet no apņemšanās, ko paredz ES nacionāli noteiktais devums (*National determined contributions*; turpmāk – NDC). Tas paredz ES dalībvalstu kopīgo apņemšanos samazināt SEG emisijas par vismaz 40 % līdz 2030. gadam salīdzinājumā ar 1990. gadu. Šo mērķi visas ES dalībvalstis pirms Parīzes nolīguma apstiprināšanas vienbalsīgi apstiprināja 2014. gada 24. oktobrī, pieņemot Eiropadomes secinājumus „Par klimata un enerģētikas politikas satvaru laikposmam līdz 2030. gadam”. Saskaņā ar Parīzes nolīgumu tā Līgumslēdzēja Pusēm būs regulāri jāatjauno savi iesniegtie NDC, un katram nākamajam iesniegtajam NDC jābūt ambiciozākam par iepriekš iesniegto.

Latvijai noteikto SEG emisiju samazināšanas un CO2 piesaistes nodrošināšanas mērķu izpilde katru gadu tiek novērtēta saskaņā ar likuma “Par piesārņojumu” 52. panta trešo daļu, sagatavojot informatīvo ziņojumu par SEG emisiju samazināšanas un CO2 piesaistes saistību izpildi.

**ES kopējie un Latvijas mērķi periodam līdz 2020. gadam**

Latvija Konvencijas Kioto protokola ietvaros ir apņēmusies samazināt SEG emisijas par 8 % salīdzinājumā ar 1990. gadu. 2012. gadā tika pieņemts Kioto protokola Dohas grozījums[[3]](#footnote-4), kas pagarināja Kioto protokola darbību līdz 2020. gadam un noteica jaunus SEG emisiju samazināšanas mērķus.

ES dalībvalstis ir apņēmušās kopīgi sasniegt 2020. gada SEG emisiju samazinājuma, atjaunojamo energoresursu palielinājuma un energoefektivitātes uzlabošanas (elektroenerģijas starpsavienojumu mērķis 2020. gadam tika apstiprināts 2014. gadā) mērķus (sk. 1.attēlu). SEG emisiju samazināšanai pieņemti vairāki ES tiesību akti, kas apvienoti Klimata un enerģētikas pakotnē 2020. gadam.



1. attēls. ES klimata un enerģētikas politikas mērķi 2020. gadam

Klimata un enerģētikas pakotnē 2020. gadam tika noteikts galvenais princips kā sasniegt ES kopējo SEG emisiju samazināšanas mērķi: pārdalot to starp ES ETS iekļautajiem operatoriem un pārējām darbībām (turpmāk – ne-ETS darbības).

Emisiju samazināšanas mērķis no ES ETS iekļautajām iekārtām ir kopējs ES, un tā izpildei Eiropas Komisija (turpmāk – EK) nosaka harmonizētu regulējumu un pieeju. Savukārt ne-ETS darbību SEG emisiju samazināšanas mērķis tiek pārdalīts visām ES dalībvalstīm tādā veidā, lai godīgi un solidāri, kā arī izmaksu efektīvi ES dalībvalstis var dot savu ieguldījumu kopējā SEG emisiju samazināšanas mērķa izpildē.

2020. gada ne-ETS darbību SEG emisiju samazināšanas mērķi ES dalībvalstīm tika noteikti, apstiprinot Saistību pārdales lēmumu[[4]](#footnote-5), kura ietvaros Latvijai līdz 2020. gadam tika atļauts palielināt Latvijas ne-ETS darbību SEG emisiju apjomu par 17%, salīdzinot ar 2005. gada apjomu.

**ES kopējie un Latvijas mērķi periodam līdz 2030. gadam**

ES dalībvalstis ir apņēmušās kopīgi sasniegt 2030. gada SEG emisiju samazinājuma, atjaunojamo energoresursu palielinājuma un energoefektivitātes uzlabošanas, elektroenerģijas starpsavienojumu mērķus (sk. 2.attēlu) saskaņā ar pieņemtajiem tiesību aktiem klimata un enerģētikas politikas jomā, kas apvienoti Klimata un enerģētikas politikas satvarā 2030. gadam.



2 .attēls. ES klimata un enerģētikas politikas mērķi 2030.gadam

Tāpat kā periodā līdz 2020. gadam emisiju samazināšanas mērķis no ES ETS iekļautajām iekārtām ir kopējs ES, un tā izpildei EK nosaka harmonizētu regulējumu un pieeju. Savukārt katras ES dalībvalsts (arī Latvijas) individuālais 2030. gada SEG emisiju samazināšanas mērķis ne-ETS darbībām, un tādējādi arī faktiskais ieguldījums Parīzes nolīguma īstenošanā, ir noteikts ar Eiropas Parlamenta un Padomes 2018. gada 30. maija Regulu Nr. 2018/842 *par saistošiem ikgadējiem siltumnīcefekta gāzu emisiju samazinājumiem, kas ES dalībvalstīm jāpanāk no 2021. līdz 2030. gadam, un kas dod ieguldījumu rīcībā klimata politikas jomā, lai izpildītu Parīzes nolīgumā paredzētās saistības, un ar ko groza Regulu Nr. 525/2013* (turpmāk - Regula 2018/842).

2018. gada 11. decembrī tika pieņemta Eiropas Parlamenta un Padomes Regula Nr. 2018/1999 *par enerģētikas savienības un rīcības klimata politikas jomā pārvaldību* *un ar ko groza Eiropas Parlamenta un Padomes Regulas (EK) Nr. 663/2009 un (EK) Nr. 715/2009, Eiropas Parlamenta un Padomes Direktīvas 94/22/EK, 98/70/EK, 2009/31/EK, 2009/73/EK, 2010/31/ES, 2012/27/ES un 2013/30/ES, Padomes Direktīvas 2009/119/EK un (ES) 2015/652 un atceļ Eiropas Parlamenta un Padomes Regulu (ES) Nr. 525/2013*, saskaņā ar kuru katrai ES dalībvalstij ir jāsagatavo Nacionālais enerģētikas un klimata plāns, kas aptver piecas dimensijas – enerģētiskā drošība, iekšējais enerģijas tirgus, energoefektivitāte, dekarbonizācija, pētniecība, inovācija un konkurētspēja. Nacionālajos enerģētikas un klimata plānos ES dalībvalstīm ir jāparāda konkrēti pasākumi, ar kuru palīdzību tiks sasniegti mērķi enerģētikas jomā, kā arī SEG emisiju samazināšanā.

2018. gada 31. decembrī Latvija EK izvērtēšanai iesniedza Latvijas Nacionālā enerģētikas un klimata plāna 2021. – 2030. gadam projektu (sākotnējā projekta iesniegšana EK apstiprināta MK 2018. gada 18. decembra sēdē; turpmāk – plāns). Plāns ir attīstības plānošanas dokuments, kas jāievieš ilgtermiņā, primāri ievērojot tautsaimniecības attīstības, enerģētikas un klimata mērķus, un definējot pētniecības un inovācijas mērķus tīro tehnoloģiju attīstīšanā, un ir izstrādāts, lai sasniegtu ES noteiktos mērķus un starptautiskās apņemšanās. Nacionālā enerģētikas un klimata plāna projekta gala versija EK bija jāiesniedz līdz 2019. gada 31. decembrim. Plānots, ka plāns varētu tikt apstiprināts 2020. gada sākumā. EKII darbības stratēģijā plānotie prioritārie virzieni ir ciešā sinerģijā ar minēto plānu un sniegs ieguldījumu plānā ietverto pasākumu īstenošanā.

Ņemot vērā Latvijas dalību ES, Latvijas SEG samazināšanas mērķi ir saistīti ar ES SEG samazināšanas mērķiem, kā arī ar starptautisko klimata politiku – Konvenciju, tās Kioto protokolu un Parīzes nolīgumu. ES ietvaros ir noteikts kopējs ES SEG emisiju samazināšanas mērķis, un tas ir sadalīts divās daļās – ES ETS ne-ETS darbības). ES noteiktie kopīgie mērķi:

* ES ETS operatoriem kopīgi visā ES ir jāsamazina SEG emisiju apjoms par 21 % līdz 2020. gadam un par 43 % līdz 2030. gadam (salīdzinot ar šo ES ETS operatoru SEG emisiju apjomu 2005. gadā).
* kopējais ne-ETS SEG emisiju apjoms ir jāsamazina par 10 % līdz 2020. gadam un par 30 % līdz 2030. gadam (salīdzinot ar šo ne-ETS darbību SEG emisiju apjomu 2005. gadā).

ES ETS mērķa izpildes organizēšana ir EK atbildība. Šī mērķa izpildei ar ES normatīvo regulējumu ir apstiprināti ES ETS darbības nosacījumi un noteikta ES ETS operatoru atbildība. ES ETS operatoru SEG emisiju apjoma samazināšanas pasākumi tiek noteikti harmonizētā veidā, un šo pasākumu izstrādi un īstenošanu nodrošina EK kopā ar ES dalībvalstīm, īstenojot ETS direktīvā[[5]](#footnote-6) noteiktās prasības un nosacījumus. ES ETS piedalās arī Latvijas komersanti. Ne-ETS darbību SEG emisiju samazināšanas mērķa (turpmāk – ne-ETS mērķis) izpildes saistības ir pārdalītas katrai ES dalībvalstij, t.sk. Latvijai. ES dalībvalstu ikgadējie ne-ETS mērķi un prasības atbilstības mērķu nodrošināšanai ir noteiktas ES tiesību aktos. Periodam līdz 2020. gadam katras ES dalībvalsts ikgadējais mērķis un tā izpildes nosacījumi ir izteikti Saistību pārdales lēmumā , bet periodam no 2021. gada līdz 2030. gadam katras ES dalībvalsts mērķis un tā izpildes nosacījumi ir izteikti Regulā 2018/842. Latvijai laika periodā līdz 2020. gadam pieļauts ne-ETS darbību SEG emisiju pieaugums par 17 %, salīdzinot ar Latvijas ne-ETS darbību SEG emisiju apjomu 2005. gadā. Savukārt saskaņā ar Regulu 2018/842 periodā no 2021. gada līdz 2030. gadam Latvijai ir nepieciešams nodrošināt 6% ne-ETS darbību SEG emisiju samazinājumu, salīdzinot ar Latvijas ne-ETS darbību SEG emisiju apjomu 2005. gadā. Ikgadējie 2021.-2030. gada perioda ne-ETS darbību SEG emisiju samazināšanas mērķi Latvijai tiks noteikti, izmantojot 2020. gadā iesniegtās SEG inventarizācijas datus 2005. gadam un 2016., 2017. un 2018. gadam, kuri pēc tam tiks apstiprināti ar EK īstenošanas aktu saskaņā ar Regulas 2018/842 4. pantu. Kioto protokola otrajā saistību periodā līdz 2020. gadam zemes izmantošanas, zemes izmantošanas maiņas un mežsaimniecības sektors nav iekļauts kopējā ne-ETS darbību SEG emisiju samazināšanas mērķī.

**ES kopējie un Latvijas mērķi periodam līdz 2050. gadam**

Saskaņā ar MK 2016. gada 3. maija rīkojumu Nr. 275 “Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” (prot. Nr. 20 29. §), 2018. gadā tika uzsākta Stratēģijas Latvijas oglekļa mazietilpīgai attīstībai līdz 2050. gadam (turpmāk – OMA stratēģija) projekta izstrāde. Savukārt, saskaņā ar deklarācijas “Par Artura Krišjāņa Kariņa vadītā Ministru kabineta iecerēto darbību” 39. punktu, darbs pie OMA stratēģijas projekta izstrādes turpinās. OMA stratēģijas projekts aptver dažādas tautsaimniecības jomas un sektorus, t.sk. enerģētiku, transportu, zemes apsaimniekošanu, energoefektivitāti, patēriņu, tehnoloģijas, pētniecību un inovācijas. Plānots, ka minētais dokuments varētu tikt apstiprināts 2020. gada sākumā.

2018. gada 28. novembrī EK publicēja paziņojumu “Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku” (turpmāk – Paziņojums). Paziņojums ietver redzējumu par visus tautsaimniecības nozaru un visu sabiedrības slāņu aptverošām ekonomiskajām un sabiedrības pārveidēm, kas vajadzīgas, lai līdz 2050. gadam ES sasniegtu SEG emisiju neto nulles līmeni jeb klimatneitralitāti.

Paziņojumā uzsvērts, ka valstu rīcībpolitikām jāveicina ES pienesumu Parīzes nolīguma ilgtermiņa temperatūras mērķa īstenošanā, proti, saglabāt pasaules vidējās temperatūras pieaugumu būtiski mazāku par 2 °C salīdzinājumā ar pirmsindustriālā laikmeta līmeni un censties temperatūras kāpumu ierobežot līdz 1,5 °C salīdzinājumā ar pirmsindustrālā laikmeta līmeni. Līdz ar ES tiesību aktu ieviešanu, par kuriem patlaban panākta vienošanās, saskaņā ar EK redzējumu sagaidāms, ka ES kopējais SEG emisiju samazinājums līdz 2030. gadam tiks nodrošināts par aptuveni 45 % salīdzinājumā ar 1990. gadu. Turklāt pašreizējām rīcībpolitiku iestrādnēm būs ilgstoša ietekme arī pēc 2030. gada, un prognozētais emisiju samazinājums līdz 2050. gadam būs aptuveni 60 % salīdzinājumā ar 1990. gadu. Paziņojumā secināts, ka, ņemot vērā aktuālāko Klimata pārmaiņu starpvaldību padomes (*Intergovernmental Panel on Climate Change*; turpmāk – IPCC) īpašo ziņojumu par globālo sasilšanu par 1,5 °C (turpmāk – IPCC ziņojums), ES mērķim būtu jābūt līdz 2050. gadam kļūt par vienu no pirmajām, kas sasniedz klimatneitralitāti.

2019. gada 11. jūnijā MK apstiprināja Pozīciju Nr. 2. „Par Eiropas Komisijas paziņojumu „Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku””, ar kuru Latvija atbalsta Paziņojumā ietverto priekšlikumu attiecībā uz ES mērķi līdz 2050. gadam kļūt par vienu no pirmajām, kas sasniedz SEG emisiju neto nulles līmeni jeb klimatneitralitāti.

**2. EKII darbību noteicošie faktori – specifiskās normatīvo aktu prasības**

Atbilstoši likuma 32.2 panta septītajai daļai MK 2012. gada 25. septembrī apstiprināja noteikumus Nr. 657 „Latvijai piešķirto emisijas kvotu izsolīšanas kārtība”, kuros tika noteikta Latvijai piešķirto EUA izsolīšanas kārtība.

Likuma 32.2 panta 4.4daļa nosaka, ka izsoļu ieņēmumus izmanto, lai mazinātu klimata pārmaiņas un nodrošinātu pielāgošanos klimata pārmaiņām, tai skaitā:

1. SEG emisijas samazināšanai vai ierobežošanai enerģētikas, rūpniecības, transporta, lauksaimniecības un atkritumu apsaimniekošanas nozarēs, arī tādu projektu un finanšu instrumentu finansēšanai, kuru mērķis ir:

a) paaugstināt ēku vai tehnoloģisko iekārtu un transportlīdzekļu energoefektivitāti,

b) paplašināt atjaunojamo energoresursu izmantošanu,

c) veicināt pielāgošanos klimata pārmaiņām nacionālā un reģionālā mērogā, tai skaitā tādu projektu finansēšanai, kuros paredzēta pilotpasākumu īstenošana ekstremālo laikapstākļu negatīvās ietekmes mazināšanai un novēršanai;

2. SEG emisijas samazināšanas vai ierobežošanas iespēju, kā arī iespēju pielāgoties klimata pārmaiņām palielināšanai, arī tādu projektu un finanšu instrumentu finansēšanai, kuru mērķis ir:

a) izstrādāt vides tehnoloģijas, kas nodrošina energoefektivitātes paaugstināšanu, atjaunojamo energoresursu izmantošanu, SEG emisijas samazināšanu tehnoloģiskajos procesos vai pielāgošanos klimata pārmaiņām,

b) īstenot klimata politikas pasākumus, kas vērsti uz SEG emisijas samazināšanu un pielāgošanos klimata pārmaiņām, kā arī sagatavot integrēšanai dažādās nozarēs nepieciešamos pētījumu, plānošanas un tehniskos dokumentus,

c) īstenot izglītojošus pasākumus, kuru rezultātā uzlabojas sabiedrības izpratne un zināšanas par klimata pārmaiņām un pasākumiem, kas veicami, lai tās mazinātu un nodrošinātu pielāgošanos klimata pārmaiņām, un kuri veicina patērētāju paradumu maiņu, kā arī sekmē zemas oglekļa emisijas ekonomikas attīstību Latvijā;

3. Konvencijas un tās Kioto protokola saistību, kā arī citu starptautisko saistību izpildei SEG emisiju samazināšanas jomā;

4. Latvijas dalībai ES ETS, arī emisijas kvotu izsolīšanas procesa nodrošināšanas administratīvo izmaksu segšanai.

Likuma 32.2 panta 4.5 daļa nosaka, ka izsoļu ieņēmumu izmantošanā ņem vērā pasākumu ietekmi ne vien uz SEG emisijas daudzumu, bet arī uz vides kvalitāti kopumā, tai skaitā citu piesārņojošo vielu emisiju, pārrobežu gaisa piesārņojumu, dabiskajiem biotopiem.

Savukārt likuma 32.2 panta 4.6 daļa nosaka, ka izsoļu ieņēmumu izmantošanu augstāk minētajiem mērķiem (32.2 panta 4.4 daļas 1. un 2. punkts) nodrošina, organizējot atklātos projektu iesniegumu konkursus.

Lai nodrošinātu izsoļu ieņēmumu izmantošanu saskaņā ar Likuma 32.2 panta 4.6 daļu, līdz 2019. gada beigām ir apstiprināti četri atklāto projektu iesniegumu konkursu nolikumi:

1. MK 2016. gada 12. janvāra noteikumi Nr. 35 „Emisijas kvotu izsolīšanas instrumenta finansēto projektu atklāta konkursa „Siltumnīcefekta gāzu emisiju samazināšana valsts nozīmes aizsargājamos arhitektūras pieminekļos” nolikums”. Pieejamais finansējums 9 milj. *euro*. Konkursa mērķis ir CO2 emisiju samazināšana, veicot esoša valsts nozīmes arhitektūras pieminekļa (vienas vai vairāku ēku) pārbūvi, atjaunošanu vai vienkāršoto fasādes atjaunošanu.
2. MK 2016. gada 26. janvāra noteikumi Nr. 69 „Emisijas kvotu izsolīšanas instrumenta finansēto projektu atklāta konkursa „Siltumnīcefekta gāzu emisiju samazināšana – zema enerģijas patēriņa ēkas” nolikums”. Pieejamais finansējums 23 milj. *euro*. Konkursa mērķis ir CO2 emisiju samazināšana, veicot jaunu zema enerģijas patēriņa ēku būvniecību, kā arī esošu ēku pārbūvi vai atjaunošanu par zema enerģijas patēriņa ēkām.
3. MK 2018. gada 12. jūnija noteikumi Nr. 333 “Emisijas kvotu izsolīšanas instrumenta finansēto projektu atklāta konkursa “Siltumnīcefekta gāzu emisiju samazināšana ar viedajām pilsētvides tehnoloģijām” nolikums”. Pieejamais finansējums 8 milj. *euro*. Konkursa mērķis ir ieviest un demonstrēt viedās pilsētvides tehnoloģijas, kas samazina SEG emisijas.
4. MK 2018. gada 17. jūlija noteikumi Nr. 418 “Emisijas kvotu izsolīšanas instrumenta finansēto projektu atklāta konkursa “Siltumnīcefekta gāzu emisiju samazināšana, attīstot enerģētiski pašpietiekamu ēku būvniecību” nolikums”. Pieejamais finansējums 10 milj. euro. Konkursa mērķis ir potenciālo SEG emisiju ierobežošana, atbalstot jaunu un ilgtspējīgu zema enerģijas patēriņa enerģētiski pašpietiekamu ēku būvniecību un nodrošinot oglekļa mazietilpīgai attīstībai nepieciešamo tehnoloģiju demonstrēšanu un popularizēšanu Latvijā.

Lai sekmētu EKII līdzekļu izlietojuma caurredzamību un atbilstību likuma 32.2 panta 4.4, 4.5 un 4.6 daļā minētajiem mērķiem un prasībām, kā arī iesaistītu sabiedrības pārstāvjus EKII vadības un īstenošanas uzraudzībā, saskaņā ar MK 2008. gada 28. aprīļa noteikumiem Nr. 312 “Klimata pārmaiņu finanšu instrumenta un emisijas kvotu izsolīšanas instrumenta konsultatīvās padomes nolikums” tiek veidota Klimata pārmaiņu finanšu instrumenta un emisijas kvotu izsolīšanas instrumenta konsultatīvā padome.

Atbilstoši likuma 32.2 panta 4.7daļai VARAM līdz kārtējā gada 1. aprīlim ir jāiesniedz MK informatīvais ziņojums par izsoļu ieņēmumu izmantošanu iepriekšējā gadā, tai skaitā informācija par finansētajiem pasākumiem un panākto siltumnīcefekta gāzu emisijas samazinājumu.

EKII finansēto projektu konkursu administrēšanas uzdevumus veic VARAM un SIA „Vides investīcijas fonds” (turpmāk – VIF). Uzdevumus, kas saistīti ar projektu iesniegumu pieņemšanu, vērtēšanu, līgumu par projekta īstenošanu sagatavošanu, noslēgšanu, grozīšanu un izbeigšanu, projektu pārskatu pārbaudi un projektu īstenošanas kontroli, VARAM ir deleģējusi veikt VIF.

Ņemot vērā likumā noteiktās plašās izsoļu ieņēmumu izmantošanas jomas un ierobežoto finansējuma apjomu, 2016. gada 21. oktobrī ar VARAM rīkojumu Nr. 265 “Par Emisijas kvotu izsolīšanas instrumenta darbības stratēģijas apstiprināšanu” tika apstiprināta “Emisijas kvotu izsolīšanas instrumenta darbības stratēģija”, kuras mērķis ir apzināt EKII darbības iespējas un noteikt prioritāros virzienus izsoļu ieņēmumu izmantošanai līdz 2020. gadam.

Līdz šim no EKII līdzekļiem projektu īstenošanai ir piešķirti 50 milj. *euro*, no tiem noslēgti līgumi (spēkā esoši uz 31.12.2019) par projektu īstenošanu par kopējo summu 48 526 946,26 *euro* apmērā. Noslēgto līgumu par projektu īstenošanu ietvaros plānotais CO2 emisijas samazinājums ir 1 638 192,20 kg gadā. Ir aprēķināts, ka efektivitātes rādītājs – projektos plānotais CO2 emisijas samazinājums gadā pret ieguldīto EKII finansējumu ir: 0,05 kg CO2/*euro* gadā projektu konkursā “Siltumnīcefekta gāzu emisiju samazināšana valsts nozīmes aizsargājamos arhitektūras pieminekļos, 0,02 kg CO2/*euro* gadā projektu konkursā “Siltumnīcefekta gāzu emisiju samazināšana – zema enerģijas patēriņa ēkas”, 0,09 kg CO2/euro gadā projektu konkursā “Siltumnīcefekta gāzu emisiju samazināšana ar viedajām pilsētvides tehnoloģijām”.

Konkursos finansējums tika piešķirts energoefektivitātes pasākumu īstenošanai ēkās, kas sniedz gan tiešus SEG emisiju samazinājumus, gan arī netiešus SEG emisiju samazinājumus, kas rodas no projektu demonstrācijas un multiplikatīvā efekta. Netiešie SEG emisiju samazinājumi ir ļoti nozīmīgi, jo klimata politikas mērķu sasniegšanai nepieciešamas pakāpeniskas, visaptverošas un būtiskas izmaiņas tautsaimniecībā un iedzīvotāju dzīvesveidā un to nav iespējams panākt tikai līdzfinansējot atsevišķus projektus. Demonstrācijas projekti, piemēram, konkursā „Siltumnīcefekta gāzu emisiju samazināšana – zema enerģijas patēriņa ēkas” piesaista sabiedrības uzmanību un mudina aizvien plašāku cilvēku loku īstenot, ja ne pāreju uz zema enerģijas patēriņa ēkām, tad vismaz energoefektivitātes pasākumu īstenošanu, kas ir būtisks veikto investīciju multiplikatīvais efekts uz turpmāko SEG emisiju samazināšanu ēku sektorā.

Savukārt Klimata pārmaiņu finanšu instrumenta ietvaros (turpmāk – KPFI), kas bija EKII līdzvērtīgs instruments, projektu īstenošanai tika piešķirti 196 317 315 *euro*, tādējādi plānojot nodrošināt CO2 emisijas samazinājumu 208 704 958 kg gadā apjomā. KPFI ietvaros tika organizēti 16 dažādi projektu konkursi, kuru ietvaros efektivitātes rādītājs – projektos plānotais CO2 emisijas samazinājumu gadā pret ieguldīto KPFI finansējumu ir robežās no 0,12 līdz 6,24 kg CO2/*euro* gadā. Saskaņā ar veikto aprēķinu par KPFI projektu efektivitātes rādītājiem ir secināms, ka augstākie rādītāji ir projektos ar atjaunojamo energoresursu izmantojošu tehnoloģiju ieviešanu (tai skaitā mājsaimniecību sektorā), pilotprojektu izstrādi un ieviešanu, kā arī komersantu ēku, tehnoloģisko iekārtu un ražošanas tehnoloģiju energoefektivitātes uzlabošanu.

Valsts kontroles revīzijas Nr. 2.4.1-16/2016 “Vai Vides aizsardzības un reģionālās attīstības ministrijas administrētie klimata pārmaiņu samazināšanai paredzētie līdzekļi tiek plānoti un izlietoti efektīvi un atbilstoši normatīvo aktu prasībām?”[[6]](#footnote-7) (2017. gads) ziņojumā salīdzinot EKII un KPFI īstenošanas efektivitāti, tika secināts, ka EKII efektivitātes rādītājs ir vairāk nekā 35 reizes mazāks nekā KPFI efektivitātes rādītājs. Taču ir būtiski ņemt vērā, ka par EKII efektivitāti nevar spriest tikai pēc izlietotā EKII finansējuma *euro* pret sasniegtajiem CO2 tiešajiem emisijas samazinājumiem, jo ir būtiski ņemt vērā arī netiešos SEG emisiju samazinājumus, kas iespējami dēļ projektu demonstrācijas, inovācijas un multiplikatīvā efekta. Papildus jānorāda, ka EKII projektu konkursi ir ar ļoti atšķirīgiem īstenošanas nosacījumiem un pat viena projektu konkursa ietvaros esošie projekti ir ar būtiski atšķirīgiem raksturlielumiem. Līdz ar to EKII ietvaros līdzšinējo projektu konkursu ietvaros sasniegto efektivitātes rādītāju nav korekti salīdzināt ar citu finanšu instrumentu ietvaros īstenoto projektu efektivitātes rādītājiem vai, piemēram, Eiropas Komisijas ekspertu sniegto informāciju par ES vidējo SEG emisiju samazināšanas pasākumu izmaksām. Šādu novērtējumu nav iespējams arī veikt attiecībā uz Stratēģiju kopumā, t.i. šobrīd nav zināmi prioritārie virzieni, precīzs finansējuma apjoms un investīciju izmaksas nākotnē.

VARAM atbilstoši likuma „Par Latvijas Republikas dalību Kioto protokola elastīgajos mehānismos” 10. panta pirmās daļas 6. punktam katru gadu sagatavo un iesniedz MK informatīvo ziņojumu par KPFI darbību, tai skaitā par finanšu izlietojumu un par vides kvalitātes uzlabojumu. Projektu īstenošana KPFI ietvaros ir noslēgusies, bet turpinās projektu rezultātu monitorings. Savukārt saskaņā ar likuma 32.2 panta 4.7 daļu VARAM, sākot ar 2013. gadu, sagatavo un līdz kārtējā gada 1. aprīlim iesniedz MK informatīvo ziņojumu par izsoļu ieņēmumu izmantošanu iepriekšējā gadā, tai skaitā informāciju par finansētajiem pasākumiem, par panākto SEG emisijas samazinājumu, par to, kādi sasniegumi gūti, nodrošinot pielāgošanos klimata pārmaiņām, kā arī par nodrošināto vides kvalitātes uzlabojumu kopumā.

VIF saskaņā ar atsevišķu deleģēto uzdevumu noslēgto deleģēšanas līgumu veic projektu iesniegumu pieņemšanu, vērtēšanu un lēmumu par finanšu instrumenta finansējuma piešķiršanu, t. sk. administratīvo aktu izdošanu, kā arī par līgumu par projekta īstenošanu sagatavošanu, noslēgšanu, grozīšanu un izbeigšanu, veic pārskatu pārbaudi un projektu īstenošanas kontroli.

**3. SEG emisiju samazināšanas nepieciešamība dažādās tautsaimniecības nozarēs**


Kopējās Latvijas SEG emisijas 2017. gadā bija 11 325,3 kt CO2 ekv., bet aptuvenās 2018. gada SEG emisijas – 11 800,2 kt CO2 ekv. Atbilstoši 2019. gada SEG inventarizācijai[[7]](#footnote-8) par 1990.-2017. gadu un sākotnējai (aptuvenai) SEG inventarizācijai par 2018. gadu Latvijas kopējās SEG emisijas no 1990. gada līdz 2017. gadam ir samazinājušās par 56,9 % un 1990.-2018. gada periodā par 55,1 %. Tomēr, ja izvērtē SEG emisiju apjoma izmaiņas no 2005. gada, kas ir bāzes gads ES līmeņa SEG emisiju samazināšanas mērķu noteikšanā, tad no 2005. gada kopējās Latvijas SEG emisijas ir samazinājušās tikai par 0,7 % periodā līdz 2017. gadam, savukārt periodā līdz 2018. gadam kopējās Latvijas SEG emisijas, salīdzinot ar 2005. gadu, ir palielinājušās par 3,4 %.

SEG emisiju galvenie avoti 2017. gadā ES ETS un ne-ETS darbību iedalījumā atspoguļoti 3. attēlā. Lielākā daļa no kopējām emisijām ir ne-ETS darbību sektorā, tas ir, 82 %, no kuriem transporta sektorā 29 %, lauksaimniecībā 25 % un cita ne-ETS enerģētikā 16 %.

3. attēls. Latvijas 2017. gada SEG emisiju sadalījums, (%)[[8]](#footnote-9)

Latvijas ES ETS operatoru radītais SEG emisiju apjoms 2017. gadā bija tikai 18 % no kopējā Latvijas SEG emisiju apjoma. Latvijas ES ETS operatori laika periodā no ES ETS 3. perioda sākuma (2013. gads) ir samazinājuši savas SEG emisijas par 22,6 % (28,2 % samazinājums no 2005. gada).

Analizējot Latvijas ekspertu sagatavotās SEG emisiju prognozes[[9]](#footnote-10), var secināt, ka kopējās ne-ETS darbību SEG emisijas laika periodā no 2005.-2020. gadam **pieaugs par 7%**. Ne-ETS darbībās lielākais SEG emisiju un īpatsvara kopējā SEG emisiju apjomā pieaugums laika posmā no 2005.-2020. gadam ir prognozēts ne-ETS rūpnieciskajiem procesiem un produktu izmantošanai – 212%, un lauksaimniecības sektoram – 20,8% (sk. 4. attēlu). Tāpat tiek prognozēts, ka periodā līdz 2030. gadam, īstenojot tikai tos pasākumus, kuri ir iekļauti scenārijā ar pasākumiem[[10]](#footnote-11), kopējās Latvijas SEG emisijas samazināsies par aptuveni 8,6 %,salīdzinot ar 2005. gada kopējo valsts SEG emisiju apjomu, bet **ne-ETS darbību SEG emisijas samazināsies par 3,9 %**. Vislielākais SEG emisiju samazinājums 2005.-2030. gada periodā ir plānots atkritumu apsaimniekošanas sektorā – 48,2 %. Savukārt vislielāko ieguldījumu ne-ETS darbību SEG emisiju pieaugumā dos ne-ETS rūpniecisko procesu un produktu izmantošanas sektora SEG emisiju pieaugums – 163,7%, salīdzinot ar 2005. gada SEG emisiju apjomu, un lauksaimniecības sektora SEG emisiju pieaugums – 30,1 %, salīdzinot ar 2005. gada SEG emisiju apjomu.



4. attēls. Latvijas ne-ETS darbību SEG faktiskās emisijas un emisiju prognozes 2005.-2030.gads (kt CO2 ekv.)

Saskaņā ar jaunākajiem prognožu datiem[[11]](#footnote-12) Latvija nevarēs nodrošināt līdz 2030. gadam noteiktā mērķa – 6 % pret 2005. gadu sasniegšanu 2030. gadā ne-ETS sektorā scenārijā ar pasākumiem.

Lai virzītos uz mērķu sasniegšanu, gatavojot politikas plānošanas dokumentus, ir identificētas galvenās politikas un pasākumi katrā no nozarēm investīciju piesaistei:

**Enerģētikas sektorā**:

* energoefektivitātes uzlabošana valsts un pašvaldību ēkās, kā arī dzīvojamās ēkās;
* atjaunojamo energoresursu (turpmāk – AER) izmantošana individuālajā, lokālajā un centralizētajā siltumapgādē un aukstumapgāde, t.sk. lauku saimniecībās un rūpniecībā;
* efektīva energoresursu izmantošana, t.sk. ražošanas procesu modernizācija, inovatīvu būvniecības risinājumu un materiālu ieviešana;
* enerģijas patēriņa samazināšana un pāreja uz AER apstrādes rūpniecības nozarē;
* atbalsts ieguldījumiem pārtikas pārstrādes uzņēmumos;
* atbalsts inovatīvu tehnoloģiju un pakalpojumu attīstīšanai energoefektivitātes uzlabošanai ēkās, energoapgādē un ražošanā, un AER īpatsvara paaugstināšanai energopatēriņā;
* starpvalstu projektu īstenošana AER jomā;
* viedo pilsētvides tehnoloģiju un risinājumu ieviešana;
* infrastruktūras modernizācija, t.sk. ceturtās paaudzes siltumapgādes sistēmu ieviešana.

**Transporta sektorā**:

* mazemisiju un nulles emisiju transportlīdzekļu skaita palielināšana valsts pārvaldes iestādēs un sabiedriskajā transportā;
* energoefektivitātes uzlabošana un AER tehnoloģiju izmantošanas veicināšana;
* atbalsts ilgtspējīgu transportlīdzekļu izmantošanai nepieciešamās infrastruktūras izveidei, tai skaitā atbalsts biometāna izmantošanai transportā nepieciešamās infrastruktūras izveidei, tehnoloģiju izpētei un inovatīvu risinājumu izstrādei to integrēšanai energosistēmā, kā arī mobilitātes, transporta sistēmas un loģistikas risinājumu attīstīšanu energoefektivitātes un vides ilgtspējas uzlabošanai.
* elektrotransportlīdzekļu uzlādes staciju tīkla pilnveidošana;
* atbalsts alternatīvo degvielu transportlīdzekļu iegādei privātpersonām vai komersantiem (komerctransportam);
* sabiedriskā transporta izmantošanas iespēju pilsētās pilnveidošana;
* veloinfrastruktūras attīstība Rīgā un Pierīgā;
* viedo pilsētvides tehnoloģiju un risinājumu ieviešana;
* atbalsts ilgtspējīgas dzelzceļa transporta izmantošanai nepieciešamās infrastruktūras izveidei, tostarp atbalsts konkurētspējīgam un videi draudzīgam TEN-T dzelzceļa tīklam, jaunas dzelzceļa infrastruktūras izveidei, esošā dzelzceļa tīkla (1520 mm) elektrifikācijai un Eiropas standarta platuma dzelzceļa līnijas *Rail Baltica* būvniecībai.

**Atkritumu apsaimniekošanas sektors:**

* + apglabāto atkritumu apjoma samazināšanas nodrošināšana;
  + dažāda veida atkritumu sagatavošanas atkārtotai izmantošanai, pārstrādei un reģenerācijai veicināšana;
  + centralizētajai kanalizācijas sistēmai pieslēgto iedzīvotāju skaita noteiktās aglomerācijās palielināšana;
  + atbalsts inovatīvu tehnoloģiju un pakalpojumu attīstīšana atkritumu un notekūdeņu apsaimniekošanas.

**Lauksaimniecības sektors**:

* bioloģiskās lauksaimniecības attīstība;
* atbalsts biogāzes ražošanai no kūtsmēsliem;
* precīzo lauksaimniecības tehnoloģiju augkopībā izmantošana;
* precīzo lauksaimniecības tehnoloģiju lopkopībā, ieskaitot barības plānus, izmantošana;
* meliorācijas sistēmu uzturēšana;
* atbalsts inovatīvu tehnoloģiju un pakalpojumu attīstīšanai lauksaimniecības darbībās.

**Zemes izmantošanas, zemes izmantošanas maiņas un mežsaimniecības sektors**:

* meža ieaudzēšana mazāk vērtīgajās lauksaimniecībā izmantojamās zemēs;
* jaunaudžu kopšanas ciršu atbalsts;
* meliorācijas sistēmu atjaunošana;
* atbalsts jaunu augļu dārzu izveidošanai un ierīkošanai;
* atbalsts inovatīvu tehnoloģiju un pakalpojumu attīstīšanai mežsaimniecības darbībās.

Pielāgošanās klimata pārmaiņām tehnoloģiju un risinājumu ieviešana, t.sk. ņemot vērā Latvijas pielāgošanās klimata pārmaiņām plānā laika posmam līdz 2030. gadam identificētos pasākumus, ir būtiska, lai mazinātu Latvijas cilvēku, tautsaimniecības, infrastruktūras, apbūves un dabas ievainojamību pret klimata pārmaiņu ietekmēm un veicināt klimata pārmaiņu radīto iespēju izmantošanu.

Neskatoties uz pārliecinošiem pierādījumiem[[12]](#footnote-13) par klimata pārmaiņām un to negatīvo ietekmi uz vidi un cilvēku veselību, daudzi Latvijas iedzīvotāji joprojām nav pietiekami informēti par klimata pārmaiņām, to radītajiem riskiem, kā arī veicamajām rīcībām to mazināšanai. Sabiedrības informēšana un izpratnes par klimata pārmaiņu procesiem veidošana ir viens no nozīmīgākajiem pasākumiem, kā palielināt ieinteresētību un motivāciju iedzīvotājiem iesaistīties ar klimata pārmaiņām saistīto jautājumu risināšanā.

**4. Pieejamais finansējums klimata politikas mērķu sasniegšanai**

Lai nodrošinātu EKII finansējuma pārdomātas investīcijas un novērstu potenciālās pārklāšanās ar citiem finansējuma avotiem, ir apkopota informācija par dažādiem citiem finansējuma avotiem, kas tiešā vai netiešā veidā sniedz vai varētu sniegt atbalstu klimata politikas mērķu sasniegšanai pēc 2020. gada, t.sk. šī informatīvā ziņojuma 3. sadaļā minēto pasākumu finansēšanai. Pārskats par citiem pieejamiem finansējuma avotiem ir iekļauts informatīvā ziņojuma pielikumā.

**EKII finansējums - izsoļu faktiskie ieņēmumi un to prognoze**

Saskaņā ar Direktīvas 2009/29/EK[[13]](#footnote-14) (pārņemta Latvijas tiesību aktos ar Ministru kabineta 2012. gada 13. novembra noteikumiem Nr. 769 “Noteikumi par stacionāru tehnoloģisko iekārtu dalību Eiropas Savienības emisijas kvotu tirdzniecības sistēmā”) pirmā panta 11. punktu sākot ar ES ETS 3. periodu ES dalībvalstis izsola EUA. Arī ar Direktīvas 2018/410[[14]](#footnote-15)1. panta 13. punktu tiek noteikts, kasākot ar 2019. gadu, ES dalībvalstis izsola visas EUA, kas nav piešķirtas bez maksas saskaņā ar Direktīvas 2003/87/EK[[15]](#footnote-16) 10. a un 10. c pantu un kas nav ieskaitītas tirgus stabilitātes rezervē, kura izveidota ar Lēmumu 2015/1814[[16]](#footnote-17), vai anulētas saskaņā ar Direktīvas 2003/87/EK 12. panta 4. punktu. Faktiski EUA izsolīšana tika uzsākta 2012. gada beigās tā saucamajās agrajās izsolēs, savukārt 2014. gada beigās tika uzsākta EUAA izsolīšana. Saskaņā ar Direktīvas 2003/87 13. pantu EUA un EUAA, kas izdotas, sākot ar 2013. gada 1. janvāri, ir beztermiņa.

Laika periodā kopš 2012. gada 13. novembra līdz 2019. gada 31. decembrim Latvija izsolījusi nepilnus 15,53 milj. EUA un 200 tūkst. EUAA, kā rezultātā no visām emisijas kvotu izsolēm primārajā tirgū kopējā izsoļu platformā guvusi 148,60 milj. *euro* un 2018. gadā papildus primārajā tirgū notikušajām izsolēm Latvija realizēja nepilnus 3,13 milj. EUA sekundārajā tirgū, kopā iegūstot nepilnus 60,66 miljons *euro*. Šīs sekundārajā tirgū realizētās EUA ir rezultāts, kas izrietēja no tiesvedības ES Vispārējā tiesā (Lietas Nr. T-369/07 Latvija pret EK) un vēlāk tika konvertētas par ES ETS 3. perioda emisijas kvotām. Tāda veida un apmēra ieņēmumi no darījumiem sekundārajā tirgū netiek vairs nākotnē prognozēti.

Faktiskie ieņēmumu apmēri ikgadēji un kumulatīvi ir attēloti 5. attēlā.

5. attēls. Faktiskie ieņēmumi no emisijas kvotu (EUA un EUAA kopā) izsolēm un realizācijas (milj. euro) laika periodā 2012. – 2018. gadam.

Informācija par ieņēmumu prognozēm no emisiju kvotu izsolīšanas 2019. – 2030.gadam sniegta 6. attēlā.

Ieņēmumu prognožu aprēķins ir indikatīvs un modelēts balstoties uz vēsturiskajām faktiskajām emisijas kvotu cenu attīstības tendencēm un vadošu oglekļa tirgus ekspertu cenu prognozēm[[17]](#footnote-18). Kopš 2013. gada EUA cenas, kas sasniedza zemāko punktu ETS 3. periodā – 2,65 *euro* par 1 EUA, ir ievērojami palielinājušās un 2019. gada jūlijā pārsniedza pat 29 *euro* par 1 EUA, taču 2019. gada decembrī jau noslīdēja vidēji līdz 24,5 *euro*. Arī iepriekš īstermiņā[[18]](#footnote-19) emisijas kvotu cena ir ļoti svārstīga, un tas apgrūtina prognožu veidošanu. Emisijas kvotas cena galvenokārt balstās uz piedāvājumu un pieprasījumu tirgū, taču reaģē arī uz dažādām norisēm gan enerģētikas sektorā Eiropā, t.sk. energoresursu cenu izmaiņām enerģijas tirgos, gan laikapstākļiem, gan notikumiem un lēmumiem starptautiskās (t.sk. ES līmenī) sarunās par klimata pārmaiņām, gan atsevišķu valstu paziņojumiem.

6. attēls. Ieņēmumu prognoze no emisijas kvotu izsolēm laika periodā no 2020.-2030. gadam (milj. euro)

Ieņēmumu prognožu sagatavošanā izsolāmo emisijas kvotu apjomu noteikšana veikta ievērojot attiecīgos nosacījumus un pamatprincipus, kas noteikti Direktīvā 2003/87/EK[[19]](#footnote-20), Direktīvā 2018/410[[20]](#footnote-21), Lēmumā 2015/1814[[21]](#footnote-22) un Regulā Nr. 1031/2010[[22]](#footnote-23). Iespēju robežās tika ņemta vērā arī 2019. gadā darbību uzsākusī tirgus stabilitātes rezerve, kas praksē pēc provizoriskiem aprēķiniem nozīmē to, ka ES dalībvalstis (t.sk. Latvija) līdz 2023. gadam (ieskaitot) izsolīs emisiju kvotas samazinātos apjomos un no 2024. gada izsolāmie emisijas kvotu apjomi varētu tikt noteikti pilnā apmērā.

Saskaņā ar Regulu 2019/7[[23]](#footnote-24) visām 25 ES dalībvalstīm, kas piedalās Kopējā iepirkuma nolīgumā par kopēju izsoles platformu un izsola savas emisijas kvotas kopējā izsoļu platformā, 2020. gadā pie plānotajiem regulāro izsoļu apjomiem tiks pieskaitītas 2 milj. emisijas kvotas un visi līdzekļi no šīm papildu emisijas kvotām būs jāpārskaita EK Inovācijas fonda darbības uzsākšanai. Ieņēmumi no Inovācijas fondam atvēlētajām emisijas kvotām 2020. gadā netiek ieskaitīti prognozē.

**5. EKII ieviešanas mehānisms**

Lai iespējami efektīvi un pilnīgi sasniegtu likumā noteiktos EKII mērķus, ņemot vērā pieejamās un Latvijā pārbaudītās tehnoloģijas, jaunu produktu un tehnoloģiju izstrādes potenciālu, kā arī zināšanas par paradumu maiņas būtisko ietekmi, nepieciešams atbilstošs EKII darbības mehānisms.

EKII darbības stratēģijas īstenošanai izmantojamos instrumentus var iedalīt gan pēc būtības, gan pēc sasniedzamā mērķa. Balstoties uz esošo pieredzi EKII darbība tiks balstīta uz trim komponentēm, kuras finansē no EKII ietvaros uzkrātā finansējuma:

* 1. klimata pārmaiņu mazināšanas un pielāgošanās klimata pārmaiņām projektu īstenošana (aptuveni 90 % no regulārajiem emisijas kvotu izsolīšanas ieņēmumiem primārajā tirgū);
  2. Zaļo investīciju fonda finansēšana (sākotnēji finansējums, kā vienreizēja iemaksa VIF pamatkapitālā 60 655 516,20 EUR apjomā, kas nākotnē var tikt papildināts ar citiem kapitālieguldījumiem vai finansējumu uz aizdevuma pamata – vienreizējs finansējuma apjoms, kas gūts no emisijas kvotu realizēšanas vienreizējā darījumā sekundārajā tirgū);
  3. institucionālās rīcībspējas nodrošināšana darbam ar klimata pārmaiņu jautājumiem (aptuveni 10 % no regulārajiem emisijas kvotu izsolīšanas ieņēmumiem primārajā tirgū).

EKII finansējuma pārdales proporcija tiek attiecināta ES ETS 4. perioda ietvaros (2021.-2030. gads), un ikgadēji tā ir indikatīva.

Organizējot projektu konkursus un finansējot specifiskās aktivitātes finanšu instrumentu ietvaros, tiks ievēroti likuma 32.2 panta 4.4 daļā minētie nosacījumi, kā arī prioritāri finansējums tiks piešķirts tādu aktivitāšu finansēšanai, kas atbilst šādiem nosacījumiem:

1) bez EKII finansiāla atbalsta nav komerciāli izdevīgi;

2) ir ar iespējami augstu SEG emisiju samazināšanas potenciālu un iespējami zemām SEG emisiju samazināšanas izmaksām;

3) vērsti uz SEG emisiju samazināšanu ne-ETS darbībās;

4) ir ar potenciāli plašu izmantojumu, lai veicinātu klimata pārmaiņu mazināšanu un pielāgošanos klimata pārmaiņām;

5) nav primāri vērsti uz kādu jau noteiktu, obligātu standartu sasniegšanu vai prasību izpildi;

6) tiek nodrošināta demarkācija starp citiem finansējuma avotiem;

7) veicina patēriņa un dzīvesveida paradumu maiņu un gūto zināšanu, prasmju un pozitīvo rezultātu tālāknodošanu (multiplicēšanu) klimata pārmaiņu mazināšanas un pielāgošanos klimata pārmaiņām jomā.

***I. Klimata pārmaiņu mazināšanas un pielāgošanās klimata pārmaiņām projektu īstenošana***

Komponentes mērķis ir atbalstīt SEG emisiju samazinošu un pielāgošanās klimata pārmaiņām veicinošu tehnoloģiju, procesu un risinājumu attīstīšanu un ieviešanu atbilstoši likuma 32.2 panta 4.4daļas nosacījumiem.

Tāpat būtiska loma tautsaimniecības attīstībai ir atbalsta sniegšana Latvijā izstrādātu klimata tehnoloģiju starptautiskai eksportspējai (tehnoloģiju pārnesei) un risinājumu ieviešanai un demonstrēšanai ārpus valsts robežām klimata pārmaiņu mazināšanas vai pielāgošanās klimata pārmaiņām jomā.

Pamatojoties uz Latvijas SEG emisiju esošo sadalījumu un nākotnes prognozēm (informatīvā ziņojuma 3. sadaļa) secināms, ka SEG emisiju samazināšana būs jānodrošina dažādās tautsaimniecības nozarēs.Ņemot vērā likumā noteiktās plašās izsoļu ieņēmumu izmantošanas jomas un ierobežoto finansējuma apjomu, kā arī plānotos pasākumus (piemēram, skat. informatīvā ziņojuma 3. sadaļu) un finansējuma pieejamību katrā no nozarēm (piemēram, skat. informatīvā ziņojuma pielikumu “Pieejamais finansējums klimata pārmaiņu mazināšanai un pielāgošanās klimata pārmaiņām“), ir nepieciešams noteikt prioritāros virzienus EKII finansējuma izmantošanai projektu konkursu ietvaros:

* enerģētikas sektoram – pasākumu īstenošana ilgtspējīgas enerģētikas un visaptverošas energoefektivitātes nodrošināšanai. Pasākumu īstenošanai ir bijis pieejams un būs pieejams finansējums Kohēzijas fonda un Eiropas Reģionālajā attīstības fonda ietvaros. Finansējums šobrīd prioritāri tiek izmantots energoefektivitātes pasākumu īstenošanai ēkās – daudzdzīvokļu ēkās, pašvaldību ēkās, valsts ēkās un uzņēmumu ēkās, kā arī vietējo atjaunojamo energoresursu izmantošanai enerģijas ražošanai;
* transporta sektoram – pasākumu īstenošana resursefektīva un videi draudzīga transporta nodrošināšanai. Pasākumu īstenošanai ir bijis pieejams un būs pieejams finansējums Kohēzijas fonda un Eiropas Reģionālajā attīstības fonda ietvaros. Finansējums šobrīd prioritāri tiek izmantots ceļu un dzelzceļa infrastruktūras nodrošināšanai;
* atkritumu apsaimniekošanas sektoram – pasākumu īstenošana atkritumu un notekūdeņu apsaimniekošanas efektivitātes uzlabošanai. Pasākumu īstenošanu būtiski ietekmē prasību noteikšana ES ietvaros;
* lauksaimniecības sektoram – pasākumu īstenošana ilgtspējīgas zemes apsaimniekošanai un lauksaimniecībā. Pasākumu īstenošanai ir bijis pieejams un būs pieejams finansējums Kopējās lauksaimniecības politikas ietvaros;
* zemes izmantošanas, zemes izmantošanas maiņas un mežsaimniecības sektoram – pasākumu īstenošana ilgtspējīgai mežsaimniecības apsaimniekošanai.

Lai nodrošinātu, ka prioritāri finansējums tiktu piešķirts tādu aktivitāšu finansēšanai, kas atbilst EKII darbības stratēģijā izvirzītajiem nosacījumiem, t.sk. tiek nodrošināta demarkācija starp citiem finansējuma avotiem, ir nepieciešams prioritāros atbalsta virzienus vērtēt īsākos laikposmos:

* **2020. - 2021. gads** – transporta sektorsir lielākais ne-ETS darbību SEG emisiju avots un radīja 29 % no kopējām 2017. gada SEG emisijām. Līdz ar to transporta sektorā mazemisiju un nulles emisiju transportlīdzekļu skaita palielināšana valsts pārvaldes iestādēs, sabiedriskajā transportā vai specifiskās saimniecisko darbību jomās ar augstu degvielas patēriņu transportlīdzekļos ir EKII prioritāte šajā laikposmā;

Savukārt būtisks faktors enerģētikas SEG emisiju samazinājumam kopējā bilancē ir energoefektivitātes un kurināmā nomaiņai. Līdz ar to šajā sektorā ir izvirzāmas divas prioritātes: 1) visaptverošu energoefektivitātes pasākumu īstenošana un 2) inovatīvu klimata tehnoloģiju un risinājumu ieviešana, tai skaitā, ceturtās paaudzes siltumapgādes sistēmas ieviešana, kas ir atbilstoši starp VARAM, Latvijas Neredzīgo biedrību un Cēsu novada pašvaldību 2018. gada 1. augustā noslēgtajam saprašanās memorandam par atbalstu kompleksiem emisiju samazinošiem pasākumiem energoefektivitātes paaugstināšanā īstenošanu;

* **2022.-2025.gads** – prioritātes tiks identificētas pēc EKII stratēģijas starpposma novērtējuma informatīvā ziņojuma[[24]](#footnote-25) sagatavošanas 2021. gadā, t.sk. ņemot vērā Daudzgadu finanšu shēmas ietvaros 2021.-2027. gadam pieejamo finansējumu klimata aktivitātēm, Nacionālajā klimata un enerģētikas plānā 2021.-2030. gadam identificētos pasākumus un ņemot vērā likuma 322. panta 44 daļā noteikto izsoļu ieņēmumu izmantošanas nosacījumus. Būtiski ņemt vērā, ka finansējums Daudzgadu finanšu shēmas ietvaros 2021.–2027. gadam tiks plānots atbilstoši **Nacionālajā attīstības plānā 2021.-2027. gadam noteiktajām prioritātēm.** Ņemot vērā noteikto SEG emisiju mērķi uz 2030. gadu ir prognozējams, ka prioritātes atbildīs ne-ETS darbību sektorā iekļautajām nozarēm;
* **2026. -2029.gads** – prioritātes tiks identificētas pēc EKII stratēģijas starpposma novērtējuma informatīvā ziņojuma[[25]](#footnote-26) sagatavošanas 2025. gadā, t.sk. ņemot vērā Nacionālajā klimata un enerģētikas plānā 2021.-2030. gadam identificētos pasākumus un likuma 322. panta 44 daļā noteikto izsoļu ieņēmumu izmantošanas nosacījumus. Ņemot vērā noteikto SEG emisiju mērķi uz 2030. gadu ir prognozējams, ka prioritātes atbildīs ne-ETS darbību sektorā iekļautajām nozarēm.

Atklāto projektu iesniegumu konkursu organizēšana

Komponentes ietvaros VARAM ir atbildīgā iestāde par politikas izstrādi, t.sk. EKII projektu atklāto konkursu nolikumu izstrādi, budžeta plānošanu un uzraudzību EKII apakšprogrammās un maksājumu veikšanu finansējuma saņēmējiem un kontroles funkciju nodrošināšanu, kā, piemēram, iekšējās kontroles sistēmas (turpmāk – IKS) izstrāde un uzturēšana, VIF deleģējuma līgumos noteikto uzdevumu uzraudzības kontrole (ikgadēja EKII darbības audita nodrošināšana), VIF IKS vai tā grozījumu apstiprināšanu. Savukārt funkcijas saistībā ar projektu iesniegumu atlasi, vērtēšanu un lēmuma pieņemšanu par EKII finansējuma piešķiršanu, tai skaitā pārvaldes lēmumu izdošanu, kā arī par līgumu par projekta īstenošanu sagatavošanu, noslēgšanu, grozīšanu un izbeigšanu, projektu pārskatu pārbaudi un projektu īstenošanas uzraudzību kontroli un monitoringa uzraudzību līgumu tiek deleģētas VIF. Attiecībā uz minēto funkciju izpildi VIF ir VARAM pārraudzībā. Savukārt budžeta plānošana EKII ietvaros tiks organizēta atbilstoši līdzšinējai kārtībai, t.i. līdzekļi EKII projektu īstenošanai tiks plānoti VARAM budžeta apakšprogrammā.

EKII finansējuma saņēmēju loku projektu iesniegumu konkursu ietvaros nosaka iespējami plašu, taču atsevišķo atklāto projektu iesniegumu konkursu ietvaros tas var tikt sašaurināts, lai izvairītos no pārmērīgi liela projektu iesniegumu skaita uz salīdzinoši ierobežota finansējuma apjoma saņemšanu.

Īstenotos projektus izmanto kā labās prakses piemērus līdzīgu projektu attīstīšanai, t.sk. nodrošinot publiskai pieejamībai detalizētu informāciju par īstenoto projektu tehniskajiem un finansiālajiem parametriem un nodrošinot brīvu pieeju interesentiem apmeklēt objektu klātienē (gan projekta īstenošanas laikā, gan pēc projekta pabeigšanas).

Lai nodrošinātu komponentes ieviešanu VARAM 2020. gada sākumā izstrādās projektu konkursa nolikumu SEG emisiju samazināšanai enerģētikas sektorā – ceturtās paaudzes siltumapgādes sistēmu ieviešanai, ievērojot komercdarbības atbalsta kontroles normas. Attiecīgi pēc projektu konkursa nolikuma apstiprināšanas MK, VIF nodrošinās projektu iesniegumu saņemšanu, izvērtēšanu un līgumu par projektu īstenošanu noslēgšanu, lai 2020. gadā tiktu uzsākta projektu īstenošana. Savukārt 2020. gada otrajā pusē VARAM izstrādās nākamo projektu konkursa nolikumu SEG emisiju samazināšanai transporta sektorā mazemisiju un nulles emisiju transportlīdzekļu skaita palielināšana valsts pārvaldes iestādēs, sabiedriskajā transportā vai specifiskās saimniecisko darbību jomās ar augstu degvielas patēriņu. Attiecīgi pēc projektu konkursa nolikuma apstiprināšanas MK, VIF nodrošinās projektu iesniegumu saņemšanu, izvērtēšanu un līgumu par projektu īstenošanu noslēgšanu, lai 2021. gadā tiktu uzsākta projektu īstenošana.

Finanšu instrumenti ir efektīvs līdzeklis, kur ar publisko, t.sk. EKII finansējumu maksimāli piesaistīt un aktivizēt pēc iespējas vairāk privātā kapitāla. No finansējuma saņēmēja viedokļa granti, kad publiskais finansējums tiek novirzīts kādai programmai vai projektam, ir pievilcīgi, taču tādā veidā daļa publiskā kapitāla tiek izņemta no apgrozības. Lai arī granti līdz šim ir bijusi vienīgā atbalsta forma gan KPFI, gan EKII ietvaros, nākotnē projektu finansēšanā, it īpaši atbalsta sniegšanā komersantiem, būtu prioritāri jāvirzās uz aizdevuma orientētiem (*debt-based*) instrumentiem, garantijām, riska kapitāla ieguldījumiem vai jaukto finansējumu (*blended finance)*, tādā veidā nodrošinot papildu finansējuma mobilizāciju no privātā sektora ilgtspējīgai attīstībai, t.sk klimata pārmaiņu mazināšanas un pielāgošanās klimata pārmaiņām pasākumiem. Jāuzsver, ka privātā sektora finanšu mobilizēšanai ir būtiska nozīme klimata mērķu sasniegšanai, līdz ar to viens no EKII uzdevumiem ir piesaistīt un vairot privātā sektora ieguldījumu klimata finansējumā.

***II Zaļo investīciju fonds***

Komponentes mērķis ir veicināt SEG emisiju samazināšanu, attīstot Latvijā klimatam draudzīgāku uzņēmējdarbību, un finansējuma pieejamību.

Lai nodrošinātu lielāku privātā kapitāla piesaisti ar klimatu saistītu aktivitāšu finansēšanai, Zaļo investīciju fonda darbība tiks orientēta uz dažāda veida aizdevumiem un kvazikapitāla finansējumu atbalstāmo darbību (zaļo investīciju) veikšanai mikro, mazajos un vidējos uzņēmumos, kā arī uzņēmumos ar līdz 500 darbiniekiem, tā saucamajiem *small midcaps*.

Atbalstu ir plānots ieviest, VIF izveidojot (Ministru kabineta lēmums, kas saņemts pēc vispusīgas un detalizētas informācijas sagatavošanas) specializētu meitas uzņēmumu (komercdarbības juridiskā forma šobrīd nav noteikta, indikatīvais nosaukums: “Zaļo Investīciju Fonds” ) ar profesionālu investīciju veikšanas un pārvaldes komandu, kas tālāk ieguldītu Zaļo Investīciju Fonda komponentes līdzekļus uzņēmumos aizdevumu vai kvazikapitāla veidā, ievērojot Komercdarbības atbalsta kontroles likuma (turpmāk – KAKL) prasības un nepieļaujot normatīvajiem aktiem neatbilstošu valsts atbalsta sniegšanu. Zaļo investīciju fonda izveidošanas un darbības plāns ir sekot nozares labajai praksei un veidot meitas uzņēmumu. Sākotnējais Zaļo investīciju fonda finansējums (vienreizēja iemaksa VIF pamatkapitālā) plānots 60 655 516,20 EUR apjomā (Latvijas ieņēmumi no 3 126 573 emisijas kvotu realizēšanas sekundārajā tirgū 2018. gadā papildus primārajā tirgū notikušajām izsolēm), kas potenciāli nākotnē var tikt papildināts ar ieguldījumiem kapitālā, piemēram, no ieņēmumiem, kas gūti no emisijas kvotu izsolīšanas primārajā tirgū, vai citiem finanšu avotiem vai instrumentiem. Jāatzīmē, ka šīs vienreizējās iemaksas apjoms ir ārpuskārtas[[26]](#footnote-27) ieņēmumi un par šiem ieņēmumiem nav jāatskaitās Regulas 525/2013[[27]](#footnote-28) 17. panta ietvaros vai Regulas 2018/1999[[28]](#footnote-29) 19. panta 2. punkta ietvaros. Turklāt, ieguldot visus šos līdzekļus Zaļo investīciju fondā, tiktu vienkāršots izdevumu uzskaites process, jo nebūtu jāizmanto proporcionalitātes principa piemērošanas metodika, kā tas bija, piemēram, Klimata pārmaiņu finanšu instrumenta finansējuma uzskaitē, kad finansējums projektu īstenošanai tika piešķirts no dažādiem noteiktā daudzuma vienību pārdošanas līgumiem. Lai nodrošinātu aktivitātes ilgtspēju un labo praksi, tiks prasīta arī privātā līdzfinansējuma piesaiste projektu līmenī.

Specializēta VIF meitas uzņēmuma izveide (divpakāpju sistēmas izveide finansējuma apguvei) nodrošinās privāto investoru piesaistei piemērotu struktūru, nodalītas finanšu plūsmas no VIF, nodalītus investīciju riskus no citiem VIF darbības riskiem un Eiropas strukturālo un investīciju fondiem piemērotu struktūra. Zaļo investīciju fonda ietvaros tiks veidoti jauni finanšu atbalsta veidi, kas līdz šim nav pielietoti EKII ietvaros. Līdz ar to radīsies papildus administratīvās izmaksas profesionālas investīciju veikšanas un pārvaldes komandas izveidei. Lai nodrošinātu jaunu atbalsta veidu ieviešanu EKII ietvaros, administratīvās izmaksas veidotos neatkarīgi no tā vai VARAM pati piesaistītu nozares ekspertus un organizētu atklāto projektu konkursus vai šādu uzdevumu deleģētu trešajai pusei – Zaļo investīciju fondam.

Pirms vienreizējas iemaksas veikšanas VIF pamatkapitālā Zaļo investīciju fonda finansēšanai, VARAM novērtēs vai plānotais pasākums ir klasificējams kā valsts atbalsts atbilstoši KAKL 5. pantā[[29]](#footnote-30) uzskaitītajām valsts atbalsta pazīmēm:

1) finansiālo palīdzību tieši vai pastarpināti sniedz no valsts, pašvaldības, Eiropas Savienības vai citiem publiskiem līdzekļiem (valsts vai pašvaldības līdzekļi, un valsts institūcijām ir kontrolējoša ietekme pār finanšu līdzekļiem);

2) komercsabiedrība veic saimniecisko darbību un attiecībā uz saimniecisko darbību iegūst ekonomiskas priekšrocības, kādas tā nevarētu iegūt, ja komercdarbības atbalsts netiktu sniegts;

3) finansiālā palīdzība neattiecas uz visām komercsabiedrībām vienādi, bet ir paredzēta komercsabiedrībām atkarībā no to lieluma, darbības veida vai atrašanās vietas, kā arī citiem diferencējošiem kritērijiem vai arī ir paredzēta tikai konkrētai komercsabiedrībai;

4) finansiālā palīdzība ietekmē tirdzniecību un izkropļo konkurenci Eiropas Savienības iekšējā tirgū.

Novērtējums par valsts atbalsta esamību tiks iesniegts Finanšu ministrijā atbilstoši KAKL 10. panta pirmajā daļā noteiktajam, proti “*ikvienu plānoto atbalsta programmu vai individuālo atbalsta projektu, kā arī ikvienu plānoto grozījumu esošajās atbalsta programmās vai individuālajos atbalsta projektos pirms to īstenošanas uzsākšanas atbalsta sniedzējs iesniedz sākotnējai izvērtēšanai Finanšu ministrijā, izņemot formāla vai administratīva rakstura izmaiņas, kas nevar ietekmēt novērtējumu par komercdarbības atbalsta pasākuma saderību ar Eiropas Savienības iekšējo tirgu.*”

VARAM sagatavos informāciju par finansējuma apjomu un jaunās komercdarbības atbalsta programmas ietvaru, kuru īstenotu VIF Zaļo investīciju fonds, kā arī informāciju par VIF un tā Zaļo investīciju fonda izveides un darbības pamatprincipiem (t.sk. paredzamais programmas laika periods, finansēšanas struktūra, atbalsta saņēmēju profils, fonda līdzdalībnieku ieguvumu sadales principi, tirgus nepilnību izvērtējums u.c.) un atspoguļos *ex-ante* analīzes, kas balstītas uz vispārpieņemtām investīciju analīzes metodēm, rezultātus ar mērķi novērtēt sagaidāmo atdevi no Zaļo investīciju fonda veiktajiem darījumiem vai sagaidāmo zaudējumu apmēru.

Augstāk minētā informācija un novērtējums tiks veikts ne tikai ar nolūku, lai novērtētu valsts atbalsta riskus, bet arī, lai noteiktu paredzamo ietekmi uz vispārējās valdības budžeta bilanci atbilstoši Eiropas Kontu sistēmas metodoloģijai. Gatavojot atbalsta programmas paziņojumu iesniegšanai Eiropas Komisijā, VARAM veiks un iesniegs Eiropas Komisijā aktualizētu *ex-ante* analīzi par Latvijas finanšu tirgū konstatētajām tirgus nepilnībām un informāciju par ZIF uzdevumiem šo tirgus nepilnību novēršanā. Finanšu ministrija iesniegtā novērtējuma izvērtējumu veiks ne vēlāk kā 20 darba dienu laikā no atbalsta programmas saņemšanas un, ja nepieciešams, atbilstoši Komercdarbības atbalsta kontroles likuma 11.pantam, VARAM kā atbalsta programmas ieviesējs ar Finanšu ministriju starpniecību lektroniski, izmantojot Eiropas Komisijas pārziņā esošo komercdarbības atbalsta paziņojumu elektronisko sistēmu: SANI2, iesniegs minēto informāciju EK konkurences ģenerāldirektorātā lēmuma pieņemšanai, lai nodrošinātu, ka plānotais pasākums – vienreizējas iemaksas veikšana VIF pamatkapitālā Zaļo investīciju fonda finansēšanai atbilst komercdarbības atbalsta kontroles tiesiskajam regulējumam ES.

Eiropas Kontu sistēmas metodoloģijas ieviešanas jomā nacionālā līmenī kompetentā iestāde Latvijā ir Centrālā statistikas pārvalde un nepieciešamības gadījumā tā var lūgt viedokli ES statistikas birojam *Eurostat*. Tādējādi, jautājumu par paredzētā VIF pamatkapitāla palielināšanas ietekmi Finanšu ministrija nepieciešamības gadījumā var saskaņot ar CSP. Gadījumā, ja metodoloģiskais atbalsts tiks lūgts *Eurostat*, tad maksimālais viedokļa sniegšanas termiņš ir divi mēneši no *Eurostat* apstiprinājuma nosūtīšanas par pilnīgas informācijas saņemšanu. Vienreizēja iemaksa VIF pamatkapitālā Zaļo investīciju fonda finansēšanai tiks veikta pēc tam, kad EK būs pieņēmusi lēmumu par pasākuma atbilstību komercdarbības atbalsta tiesiskajam regulējumam ES. Finansējuma ieguldīšana VIF pamatkapitālā ir administratīva darbība, ar kuru sagatavoties tālākai finansējuma piešķiršanai gala saņēmējiem, analoģiski ES struktūrfondiem, kas tiek ieguldīti AS “Attīstības finanšu institūcija Altum” (turpmāk – Altum) pamatkapitālā, tālākai ieguldīšanai riska kapitāla fondos, kas iegulda gala saņēmējos – uzņēmumos.

Pirms finansējuma izmantošanas tiks izstrādāts un ar VARAM saskaņots Zaļo investīciju fonda biznesa plāns. Biznesa plāna izstrādes ietvaros tiks veikta detalizēta juridiskā un finanšu analīze, kā arī tirgus analīze. Zaļo investīciju fonda ekonomiskais pamatojums un ietekme uz vispārējās valdības budžeta bilanci atbilstoši Eiropas Kontu sistēmas metodoloģijai tiks atspoguļota arī Zaļo investīciju fonda biznesa plāna izstrādes procesā. Aktivitātes ieviešana – finansējuma piešķiršana gala saņēmējiem – notiks atbilstoši biznesa plānam un likuma 32.2pants 46 daļai izstrādātiem, MK apstiprinātiem MK noteikumiem, ievērojot likuma 32.2 panta 4.4 daļā minētos nosacījumus. Attiecīgi detalizēta informācija tiks atspoguļota augstākminētajos MK noteikumos un biznesa plānā.

Zaļo investīciju fondu plānots veidot kā uz komerciāliem nosacījumiem balstītu investīciju fondu, līdzīgi publisku investīciju fondu labās prakses piemēriem citās valstīs, piemēram, Zviedrijā – *Almi Invest* ar meitas uzņēmumu *Almi Invest Greentech,* arī *Norrlandsfonden*, Somijā – *Finnish Industry Investment*. Attiecīgi zaudējumi šobrīd netiek prognozēti. Jautājums par Zaļo investīciju fonda optimālo struktūru detalizētāk tiks vērtēts biznesa plāna izstrādes laikā.

Ir būtiski atzīmēt, ka VIF ir vairāk kā 10 gadu pieredze tieši vides un klimata politikas jautājumu risināšanā (vides piesārņojuma samazināšana, veicinot vides aizsardzības projektu realizāciju un palielinot pašvaldību un kapitālsabiedrību kapacitāti sagatavot un realizēt kvalitatīvus un efektīvus vides aizsardzības projektus no projekta idejas līdz tās īstenošana), t.sk. veicot kvalitatīvu un profesionālu KPFI un EKII finansēto projektu īstenošanas uzraudzību[[30]](#footnote-31).

Savukārt, Altum pieredze ir saistāma ar atbalsta sniegšanu dažādās jomās, piemēram, biznesa uzsākšanai un pašnodarbinātības veicināšanai, biznesa attīstībai un konkurētspējas uzlabošanai, atbalstam lauksaimniekiem un reģionālajai attīstībai, atbalstam ģimenēm ar bērniem mājokļu iegādei, eksporta veicināšanai, energoefektivitātes veicināšanai u.t.t.. Altum nenodarbojas ar tiešo investīciju veikšanu, bet piedāvā programmas, kas domātas ieguldījumiem straujas izaugsmes un inovatīvos uzņēmumos, izmantojot dažādus Altum finansētus riska kapitāla fondus: *Buildit Latvia, Commercialization Reactor, Overkill Ventures, Expansion capital AIFP, ZGI-4, FlyCap Mezzanine Fund II* un *Baltijas Inovāciju fonds.*

Paredzēts, ka VIF Zaļo investīciju fonds nodarbosies ar tiešo investīciju veikšanu un investīciju fonda vadīšanu. Ātrākai un efektīvākai darbības uzsākšanai Zaļo investīciju fonds sākotnēji būs tikai ar vienu investoru, proti šo 60 655 516,20 eiro finansējumu, bet visa struktūra jau sākotnēji tiks veidota, lai pieļautu un veicinātu citu investoru iesaisti projekta nākamajā stadijā. Tiks izvērtēta iespēja izmantot Altum, līdzīgi tās iepriekšējai iesaistei Latvijas riska kapitāla nozarē, kā investoram citu uzņēmumu vadītos investīciju fondos, piesaistot Altum kā papildus investoru Zaļo investīciju fondā, līdzās citiem potenciālajiem investoriem – Eiropas Rekonstrukcijas un attīstības bankai, Eiropas Investīciju fondam un citiem institucionālajiem investoriem.

Eiropas Komisijas veiktajā Latvijas finanšu tirgus nepilnību novērtējumā[[31]](#footnote-32), ir norādīts, ka pieprasījums Latvijas tirgū uz mazo un vidējo komersantu segmentu vērstam kapitāla finansējumam ir 294-538 milj. eiro robežās. Savukārt par kvazikapitāla jeb mezanīna finansējumu norādīts, ka ir būtisks pieprasījums „*there is a profound need in the market for mezzanine financing and it can well address some of the lending market failures*”, bet to ir grūtāk kvantificēt. Altum atbalstītie Latvijas mēroga fondi kopsummā ir būtiski mazāka mēroga par šo novērtēto tirgus nepieciešamību. Attiecīgi mazo un vidējo komersantu segmentā atstājot būtisku nenosegto pieprasījumu. Jāpiebilst, ka *Baltic Innovation Fund,* kur ar ieguldījumu piedalās arī ALTUM,nodrošina kapitālinvestīcijas un kvazikapitāla investīcijas MVU un maziem uzņēmumiem. VARAM sagatavos *ex-ante* analīzi par Latvijas finanšu tirgū konstatētajām tirgus nepilnībām un informāciju attiecībā uz Zaļo investīciju fonda uzdevumiem šo tirgus nepilnību novēršanā.

Likuma “Par piesārņojumu” 32.2 panta 44 daļa nosaka, ka izsoļu ieņēmumus izmanto, lai mazinātu klimata pārmaiņas un nodrošinātu pielāgošanos klimata pārmaiņām. Tas nozīmē, ka visi izsoļu ieņēmumi, kas veido EKII, jāizmanto konkrētu pasākumu finansēšanai minētajās jomās. Ņemot vērā, ka arī turpmāk izsoļu ieņēmumu izmantošana plānota, izmantojot atklātos projektu iesniegumu konkursus, tad veidu kā to administratīvi organizēt var pieņemt atbildīgā iestāde pēc saviem ieskatiem, izvērtējot iespējamos riskus un ieguvumus.

Komponentes ieviešana – finansējuma piešķiršana gala saņēmējiem, notiks atbilstoši likuma 32.2 panta 4.6 daļai izstrādātiem MK noteikumiem. Likuma 32.2 panta 4.6 daļa paredz, ka izsoļu ieņēmumu izmantošanu šā panta 4.4 daļas 1. un 2. punktā minētajiem mērķiem nodrošina, organizējot atklātos projektu iesniegumu konkursus. Ministru kabinets izdod atklāto projektu iesniegumu konkursu nolikumus, kuros nosaka projektu iesniegumu vērtēšanas kritērijus, projektu iesniegumu iesniegšanas, izskatīšanas, apstiprināšanas un finansējuma piešķiršanas kārtību, kā arī projektu īstenošanas, pārskatu iesniegšanas un pārbaudes kārtību Arī turpmāk izsoļu ieņēmumu izmantošana plānota, izmantojot atklātos projektu iesniegumu konkursus. Pēc analoģijas ES struktūrfondiem, kur līdzīgi noteikumi attiecas uz finansējuma piešķiršanu gala saņēmējiem – komersantiem jeb „*final recipients*” ES struktūrfondu tiesību aktu terminoloģijā. VARAM nodrošinās īstenošanā esošo EKII projektu ieviešanu un administrēšana, ievērojot VARAM valsts budžeta programmā 33.00.00 “Emisijas kvotu izsolīšanas instruments” 2020. gadam un turpmāk piešķirtos līdzekļus. Tālāku uzraudzību, kontroli un informācijas/datu apriti ar finansējuma gala saņēmējiem nodrošinās VIF un tā Zaļo investīciju fonds. Zaļo investīciju fonda kontrole tiks nodrošināta caur VIF IKS un papildus VARAM nodrošinās EKII darbības ikgadēja audita veikšanu.

Vienlaikus tiks izvērtēti un veikti pasākumi, lai nodrošinātu atbilstību KAKL prasībām.

Lai nodrošinātu ietekmes uz vispārējās valdības budžeta bilanci atbilstoši Eiropas Kontu sistēmas metodoloģijai izvērtējuma izstrādi, VARAM lūgs Finanšu ministrijas iesaisti (metodisku palīdzību) kā vadošo valsts pārvaldes iestādi finanšu nozarē.

Atbalstāmās darbības jomas šīs komponentes ietvaros tiks identificētas ņemot vērā likuma 322. panta 4.4 daļā noteikto izsoļu ieņēmumu izmantošanas nosacījumus.

Zaļo investīciju fonda atbalsta sniegšanas indikatīvie posmi:

* Zaļo investīciju fonda izveidei nepieciešamie līdzekļi tiek ieguldīti VIF pamatkapitālā un VIF izveido meitas uzņēmumu “Zaļo investīciju fonds” (indikatīvs nosaukums) ar profesionālu investīciju veikšanas un pārvaldes komandu;
* VARAM sadarbībā ar VIF un “Zaļo investīciju fonds” sagatavo atklāto projektu konkursu nolikumus pēc kuru apstiprināšanas MK, Zaļo investīciju Fonds izsludina atklātu pieteikšanos, definētam pretendentu lokam, kam nepieciešams finansējums, ar obligātu privātā līdzfinansējuma dalību. Pretendentiem būs arī jāsniedz informācija par projekta ieguldījumu klimata mērķu sasniegšanai;
* Zaļo investīciju fonds veiks investīciju projektu izvērtēšanu un slēgs investīciju līgumus;
* pretendents pēc investīcijas saņemšanas nodrošina investīciju biznesa plānā iekļauto iniciatīvu īstenošanu, kuras ieviešanu uzrauga Zaļo investīciju fonds;
* pretendents nodrošina projekta rezultātu monitoringu. Projekta īstenošanas laikā pretendents ar Zaļo investīciju fondu, VIF un VARAM atbalstu organizē publicitātes pasākumus;
* gadījumos, ja pretendents neizpilda investīciju līgumā noteiktos nosacījumus, tas līgumā noteiktajā kārtībā atmaksā saņemtos līdzekļus, kurus Zaļo investīciju fonds” novirza jaunu projektu SEG emisiju samazināšanai finansēšanai, tādejādi sasniedzot lielāku multiplikatīvo efektu;
* gadījumos, ja pretendents investīciju līguma noteiktajā kārtībā neatmaksā saņemtās investīcijas, Zaļo investīciju fonds sniedz prasību tiesā ar lūgumu veikt piespiedu finansējuma atgūšanu.

***III Institucionālās rīcībspējas nodrošināšana darbam ar klimata pārmaiņu jautājumiem***

Komponentes ietvaros ikgadēji tiks nodrošināta finansējuma pieejamība likuma 32.2 panta 4.4 daļā paredzētajām vajadzībām. Finansējums administratīvās kapacitātes nodrošināšanai darbam ar klimata pārmaiņu jautājumiem veikšanai nepieciešams, lai:

* nodrošinātu Latvijas dalību ES ETS kopējās izsolēs, t.sk. individuālās emisijas kvotu pārdošanas organizēšanā;
* nodrošinātu MK noteikumu projektu izstrādi par atklāto projektu iesniegumu konkursiem (t.sk. veicot priekšizpētes) un ar tiem saistīto tiesību aktu (vadlīniju, rīkojumu) sagatavošanu;
* nodrošinātu projektu iesniegumu iesniegšanu, izskatīšanu un apstiprināšanu, projektu īstenošanas uzraudzību un projektu finansējuma izlietojuma pareizības kontroli, kā arī projektu rezultātu monitoringu;
* nodrošinātu EKII darbības auditu;
* nodrošinātu Konvencijas un tās Kioto protokola saistību, kā arī citu starptautisko saistību izpildi klimata politikas jomā, t.sk. pārstāvēt Latvijas intereses starptautiskās un ES klimata politikas attīstīšanā, kā arī sagatavot saistību izpildei nepieciešamos pētījumus, ziņojumus, vadlīnijas, novērtējumus un metodikas;
* sniegtu Latvijas ieguldījumu klimata pārmaiņu mazināšanas un pielāgošanās jomā attīstības valstīm (atbilstoši Parīzes nolīguma 9. panta paredzētajam), galvenokārt orientējoties uz Austrumeiropas un Centrālāzijas valstīm, sniedzot ieguldījumu šo valstu kapacitātes paaugstināšanā klimata politikas izstrādē un praktisku risinājumu ieviešanā, kā arī iespēju robežās nodrošinātu finansējumu attīstības valstīm izmantojot multilateriālos kanālus, t.sk. iemaksas klimata pārmaiņu mazināšanas un pielāgošanas jomā darbojošos starptautiskajos fondos, piemēram, Klimata pārmaiņu mazināšanas fonds (*Green Climate Fund*);
* nodrošinātu sabiedrības informēšanas un izglītošanas pasākumus klimata politikas jomā;
* nodrošinātu MK 2011. gada 29. marta noteikumos Nr. 233 “Vides aizsardzības un reģionālās attīstības ministrijas nolikums” un VARAM struktūrvienību reglamentos noteikto funkciju īstenošanu klimata politikas izstrādāšanas, ieviešanas un koordinācijas jomā;
* nodrošinātu klimata politikas īstenošanu, veicot materiāli tehniskās bāzes uzlabošanu klimata pārmaiņu risku novērtēšanai, datu analīzei u.c., ministrijas padotībā esošajās valsts pārvaldes iestādēs un valsts kapitālsabiedrībās, kurās ministrija ir valsts kapitāla daļu turētāja.

Vides aizsardzības un

reģionālās attīstības ministrs J. Pūce

15.01.2020. 11:38

10084

R. Kašs 67026538

**Pielikums**

**Pieejamais finansējums klimata pārmaiņu mazināšanai un pielāgošanās klimata pārmaiņām**

|  |  |
| --- | --- |
| **ES kopējie instrumenti** | |
| **Inovāciju fonds** | Inovāciju fonds periodā pēc 2020. gada turpinās NER300 fonda darbību. Inovāciju fonda ietvaros tiks atbalstīti:   * inovatīvi AER tehnoloģiju demonstrējumu projekti t.s. maza apmēra projekti un inovatīvi projekti rūpnieciskās ražošanas sektorā; * projekti, kuru mērķis ir CO2 uztveršana un ģeoloģiska uzglabāšana videi drošā veidā.   Kopējais Inovāciju fonda apjoms ir 450 milj. EUA, kas, ņemot vērā vidējo svērto 2021. gada prognozēto EUA cenu (25-30,5 *euro*/kvota)[[32]](#footnote-33), varētu rezultēties kopējā Inovāciju fonda finansējuma apjomā 13,73 miljardi *euro*. Inovāciju fonda finansējuma līdzekļi būs pieejami visām ES dalībvalstīm, taču tajā nav iezīmēti finansējuma apjomi konkrētām ES dalībvalstīm. Finansējums tiks piešķirts, vērtējot projektus. |
| **Latvijā pieejamie instrumenti** | |
| **Eiropas Ekonomikas zonas finanšu instrumenta programma “Klimata pārmaiņu mazināšana, pielāgošanās tām un vide”** | VARAM īsteno Eiropas Ekonomikas zonas finanšu instrumenta 2014.-2021. gada perioda programmu “Klimata pārmaiņu mazināšana, pielāgošanās tām un vide” (turpmāk – programma).  Programmas ietvaros plānots īstenot divus iepriekš noteiktos projektus un organizēt atklāto projektu konkursu. Iepriekš noteiktos projektus īstenos VARAM un Zemkopības ministrija, piesaistot Latvijas un Norvēģijas projektu partnerus. Ar projektu aktivitātēm tiks stiprināta klimata politika, veikta nozaru politikas pielāgošana, lai citas nozares to politiku veidošanas procesā būtu labāk informētas un uzņemtos atbildību par to radītajām SEG emisijām un CO2 piesaisti, kā arī būtu zinošas par klimata pārmaiņu radīto ietekmi un spētu samazināt klimata pārmaiņu radītos riskus. Tāpat tiks uzlabota ar klimatu saistītā informācija par augsni, izstrādāta datubāze un kartes, tiks veicināta ilgtspējīga augsnes pārvaldība, kā arī nodrošināta kvalitatīva informācija emisiju aprēķinu veikšanai. Atklātā projektu konkursa ietvaros plānots atbalstīt vismaz 3 projektus, kuru mērķis ir veikt vēsturiski piesārņotu vietu sanāciju, samazinot piesārņoto vietu radīto risku videi un cilvēku veselībai. |
| **Modernizācijas fonds** | Modernizācijas fonds būs pieejams pēc 2020. gada. Finansējums būs pieejams, lai finansētu energoefektivitātes uzlabošanas un enerģētikas sektora modernizācijas projektus desmit ES dalībvalstīs, tai skaitā Latvijā. Kopējais Modernizācijas fonda apjoms ir 310 milj. EUA, kas, ņemot vērā vidējo svērto 2021. gada prognozēto emisijas kvotu cenu (25-30,5 *euro*/kvota), rezultētos kopējā Modernizācijas fonda finansējuma apjomā 9,45 miljardi *euro*. Latvijai varētu būt pieejami 1,44 % no Modernizācijas fonda līdzekļiem, kas varētu rezultēties 111,63-136,18 milj. *euro* finansējuma apjomā 2021.-2030. gada periodā. |
|  |  |
| **Eiropas Savienības fondu finansējums pēc 2020. gada** | |
| Saskaņā ar Finanšu ministrijas sniegto informāciju, ES fondiem nav iespējams prognozēt finansējuma apmēru un atbalstāmās nozares, kā arī atbalsta nosacījumus periodam pēc 2020. gada, jo diskusijas par nākamo Daudzgadu budžeta ietvaru nav noslēgušās.  Daudzgadu finanšu shēmai 2021.–2027. gadam noteikts vērienīgāks mērķis, proti **-** **25 % no ES izdevumiem** jānovirza klimata mērķu sasniegšanai.  Paredzams, ka jaunā plānošanas perioda ietvaros finansējums klimata mērķu sasniegšanai būs aptuveni 320 miljardi *euro* apmērā, kas ir par 114 miljardiem *euro* vairāk nekā pašreizējā sistēmā (skat. 1.attēlu). Izvirzītais mērķis ir jāsasniedz, klimata rīcību iekļaujot jeb “integrējot” dažādos ES finansēšanas instrumentos. Tas nozīmē, ka nav jāizveido kāds viens specializēts finansēšanas instruments, bet izvirzītais mērķis ir jāsasniedz, klimata pasākumus iekļaujot dažādās rīcībpolitikas jomās un atbilstošajos ES budžeta līdzekļos.  **ES programmu ieguldījums klimata mērķa sasniegšanā**  **daudzgadu finanšu shēmas 2021. – 2027. gadam ietvaros**  1. tabula   |  |  |  |  | | --- | --- | --- | --- | | 2021.-2027. gada ES programma | 2021.-2027.gada saistības (milj. *euro*) | Paredzamā daļa no programmas klimata mērķiem (%) | Paredzamie izdevumi 2021.- 2027. gadā klimata mērķiem  (milj. *euro*) | | Kopējā lauksaimniecības programma (KLP) | 365 | 40% | 146 | | Eiropas Reģionālās attīstības fonds (ERAF) | 226 | 30% | 68 | | Apvārsnis Eiropa | 94 | 35% | 33 | | Kaimiņattiecību, attīstības un starptautiskās sadarbības instruments | 89 | 25% | 22 | | Kohēzijas fonds | 47 | 37% | 17 | | Eiropas infrastruktūras savienošanas instruments | 24 | 60% | 14 | | InvestEU fonds | 15 | 30% | 5 | | Pirmspievienošanās palīdzība | 15 | 16% | 2 | | Eiropas Jūrlietu un zivsaimniecības fonds | 6 | 30% | 2 | | Starptautiskais eksperimentālais kodoltermiskais reaktors (ITER) | 6 | 100% | 6 | | Vides un klimata rīcības programma (LIFE) | 5 | 61% | 3 | | Aizjūras zemes un teritorijas (ieskaitot Grenlandi) | 0,5 | 20% | 0 | | Citi izdevumi | 386 | *Potenciāls augšupvērsts efekts, nav izvirzīti konkrēti mērķi* | | | **Kopējā daudzgadu finanšu shēma 2021. – 2027** | **1 279** | **25%** | **320** |   *Avots- Eiropas Komisija*  Individuālo programmu ieguldījums vispārējā mērķa sasniegšanā tiks izsekots izmantojot esošo ES klimata “marķieru” sistēmu atbilstošā sadalījuma līmenī, kā arī izmantojot precīzākas metodoloģijas, ja tās ir pieejamas. | |
| **LIFE** | **LIFE –** ES finansēts instruments vides un klimata pasākumiem un projektiem, lai uzlabotu ES vides un klimata politikas un likumdošanas īstenošanu. LIFE atbalsta projektus divās apakšprogrammās – Klimata pasākumu un Vides apakšprogrammā.  *LIFE* apakšprogrammas:   * *LIFE* daba un bioloģiskā daudzveidība; * *LIFE* vide un resursefektivitāte; * *LIFE* pārvaldība un informācija; * *LIFE*klimata pārmaiņu mazināšana; * *LIFE*pielāgošanās klimata pārmaiņām; * *LIFE*klimata pārvaldība un informācija. |
| **Apvārsnis Eiropa** | “Apvārsnis Eiropa” ir ES pamatprogramma pētniecības un inovācijas sekmēšanai 2021. – 2027. gada periodā, finansiāli atbalstot uz izcilību vērstus un perspektīvus starptautisku konsorciju pieteiktus projektus ES tematiskajās prioritātēs. |
| **InvestEU** | Lai sasniegtu ES ilgtermiņa mērķus ilgtspējības, konkurētspējas un iekļaujošas izaugsmes jomā, ir vajadzīgas pamatīgas investīcijas jaunos mobilitātes modeļos, atjaunojamajā enerģijā, energoefektivitātē, pētniecībā un inovācijā, digitalizācijā, izglītībā un prasmēs, sociālajā infrastruktūrā, aprites ekonomikā, klimata pasākumos un it īpaši mazo uzņēmumu izveidē un izaugsmē. EK ierosina izveidot jaunu, pilnībā integrētu investīciju fondu *InvestEU*. Šis fonds visus ES centralizēti pārvaldītos finanšu instrumentus sasaistīs vienotā, racionalizētā struktūrā. Šī jaunā pieeja novērsīs pārklāšanos, vienkāršos piekļuvi finansējumam un samazinās administratīvo slogu. Turklāt *InvestEU* nodrošinās konsultāciju pakalpojumus un atbalstu projektu izveidei un attīstībai. |
| **Eiropas Reģionālās attīstības fonds un Kohēzijas fonds** | Kohēzijas politika ir galvenā ES investīciju politika, jo tā ir būtisks darbvietu radīšanas, ilgtspējīgas izaugsmes un inovācijas virzītājspēks Eiropas dažādajos reģionos. Tā atbalsta ES ekonomisko, sociālo un teritoriālo kohēziju. Papildu atbalsts, lai tiktu galā ar līdzšinējiem un jauniem pārbaudījumiem, piemēram, izmantotu globalizācijas sniegtās iespējas, pielāgotos pārmaiņām rūpniecībā, pievērstos inovācijai un digitalizācijai, spētu ilgtermiņā pārvaldīt migrāciju un cīnītos pret klimata pārmaiņām.  Kopējais ERAF un KF būs pieejams šādos virzienos[[33]](#footnote-34):   * “viedāka Eiropa, veicinot inovatīvas un viedas ekonomiskās pārmaiņas”; * “zaļāka Eiropa ar zemām oglekļa emisijām, veicinot tīru un taisnīgu enerģētikas pārkārtošanu, “zaļas” un “zilas” investīcijas, aprites ekonomiku, pielāgošanos klimata pārmaiņām un risku novēršanu”:   + veicināt energoefektivitātes pasākumus,   + veicināt AER,   + vietējā līmenī attīstīt viedas energosistēmas, tīklus un enerģijas akumulāciju,   + veicināt pielāgošanos klimata pārmaiņām, risku novēršanu un noturību pret katastrofām,   + veicināt ūdens resursu ilgtspējīgu apsaimniekošanu,   + veicināt pāreju uz aprites ekonomiku,   + uzlabot bioloģisko daudzveidību un zaļo infrastruktūru pilsētvidē un samazināt piesārņojumu; * “ciešāk savienota Eiropa, uzlabojot mobilitāti un reģionālo IKT[[34]](#footnote-35) savienotību”; * “sociālāka Eiropa, īstenojot Eiropas sociālo tiesību pīlāru”; * “iedzīvotājiem tuvāka Eiropa, ar vietējo iniciatīvu palīdzību veicinot pilsētu, lauku un piekrastes teritoriju ilgtspējīgu un integrētu attīstību”. |
| **Kopējā lauksaimniecības politika** | Kopējai lauksaimniecības politikai (turpmāk - KLP) jānodrošina pāreja uz ilgtspējīgāku lauksaimniecību. Tai ir jāsekmē nozares izturētspēja krīzes apstākļos un jāatbalsta lauksaimnieku ienākumi un dzīvotspēja. Tai ir jānodrošina, ka lauksaimniecība pilnībā izpilda savu lomu vides un klimata pārmaiņu jomā, un tai būtu pilnībā jāņem vērā digitālā inovācija, kas lauksaimnieku ikdienas darbu padara vieglāku, samazina birokrātiju un sekmē nozarē tik ļoti nepieciešamo paaudžu maiņu.  KLP tieksies uz deviņiem vispārīgiem mērķiem, kas atspoguļo politikas ekonomisko, ar vides jautājumiem saistīto un sociālo nozīmīgumu:   1. sekmēt lauku saimniecību pietiekamus ienākumus un noturību visā ES teritorijā, lai stiprinātu uzturdrošību; 2. pastiprināt orientēšanos uz tirgu un vairot konkurētspēju, tostarp vairāk akcentējot pētniecību, tehnoloģijas un digitalizāciju; 3. uzlabot lauksaimnieku stāvokli vērtības veidošanas ķēdē; 4. dot ieguldījumu klimata pārmaiņu mazināšanā, pielāgoties tām un attīstīt ilgtspējīgu enerģētiku; 5. veicināt ilgtspējīgu attīstību un dabas resursu – ūdens, augsnes un gaisa – efektīvu apsaimniekošanu; 6. palīdzēt aizsargāt bioloģisko daudzveidību, stiprināt ekosistēmu pakalpojumus un saglabāt biotopus un ainavas; 7. piesaistīt gados jaunus lauksaimniekus un veicināt darījumdarbību lauku apvidos; 8. veicināt nodarbinātību, izaugsmi, sociālo iekļautību un vietējo attīstību lauku apvidos, tostarp veicināt bioekonomiku un ilgtspējīgu mežsaimniecību; 9. uzlabot ES lauksaimniecības spēju reaģēt uz sabiedrības prasībām pārtikas un veselības jomā, tostarp uz prasību pēc nekaitīgas, uzturvielām bagātas un ilgtspējīgi ražotas pārtikas un prasībām par dzīvnieku labturību. |

1. Latvija ratificēja 1995. gada 23. februārī:

   http://likumi.lv/ta/id/34198-par-apvienoto-naciju-organizacijas-visparejo-konvenciju-par-klimata-parmainam [↑](#footnote-ref-2)
2. Latvija pieņēma 2002. gada 30. maijā: http://likumi.lv/ta/id/63178-par-apvienoto-naciju-organizacijas-visparejas-konvencijas-par-klimata-parmainam-kioto-protokolu [↑](#footnote-ref-3)
3. Dohas grozījums vēl nav stājies spēkā. Pieejams šeit: <http://likumi.lv/ta/lv/starptautiskie-ligumi/id/1140> [↑](#footnote-ref-4)
4. Eiropas Parlamenta un Padomes 2009. gada 23. aprīļa lēmums Nr. 406/2009/EK par dalībvalstu pasākumiem siltumnīcas efektu izraisošu gāzu emisiju samazināšanai, lai izpildītu Kopienas saistības siltumnīcas efektu izraisošu gāzu emisiju samazināšanas jomā līdz 2020. gadam [↑](#footnote-ref-5)
5. Eiropas parlamenta un padomes 2003. gada 13. oktobra direktīva 2003/87/EK ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK [↑](#footnote-ref-6)
6. <http://www.lrvk.gov.lv/revizija/vai-vides-aizsardzibas-un-regionalas-attistibas-ministrijas-administretie-klimata-parmainu-samazinasanai-paredzetie-lidzekli-tiek-planoti-un-izlietoti-efektivi-un-atbilstosi-normativo-aktu-prasibam/> [↑](#footnote-ref-7)
7. Kārtību, kādā tiek izveidota un uzturēta SEG inventarizācijas un SEG prognožu sagatavošanas nacionālā sistēma ir noteikta MK 2017. gada 12. decembra noteikumos Nr. 737 "Siltumnīcefekta gāzu inventarizācijas un prognožu sagatavošanas nacionālās sistēmas izveidošanas un uzturēšanas noteikumi". [↑](#footnote-ref-8)
8. datu avots: 2019. gada SEG inventarizācija (<https://unfccc.int/documents/194812>), ETS uzņēmumu ikgadējie SEG emisiju ziņojumi [↑](#footnote-ref-9)
9. 2019. gada EK iesniegtās prognozes https://cdr.eionet.europa.eu/lv/eu/mmr/art04-13-14\_lcds\_pams\_projections/projections/envxk3aeq/ [↑](#footnote-ref-10)
10. Šajā SEG prognožu scenārijā prognozējot SEG emisiju izmaiņas tiek ņemti vērā tie pasākumi, kas jau ir īstenoti, šobrīd tiek īstenoti, vai to īstenošana ir ieplānota un finansējums šo pasākumu īstenošanai ir noteikts (esošie pasākumi) [↑](#footnote-ref-11)
11. 2019. gada 10. aprīlī EK iesniegtās prognozes atbilstoši ziņojumam par politiku, pasākumiem un prognozēm, kas sagatavots atbilstoši Eiropas Parlamenta un Padomes 2013. gada 21. maija Regulai (ES) Nr. 525/2013 *par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai valstu un Savienības līmenī saistībā ar klimata pārmaiņām un par Lēmuma Nr. 280/2004/EK atcelšanu*.

    <https://cdr.eionet.europa.eu/lv/eu/mmr/art04-13-14_lcds_pams_projections/projections/envxk3aeq/> [↑](#footnote-ref-12)
12. *IPCC, Climate Change 2014: Synthesis Report, 2014*. Pieejams tiešsaistē:. https://www.ipcc.ch/pdf/assessment-report/ar5/syr/SYR\_AR5\_FINAL\_full.pdf [↑](#footnote-ref-13)
13. *Eiropas Parlamenta un Padomes 2009. gada 23. aprīļa Direktīvas 2009/29/EK, ar ko Direktīvu 2003/87/EK groza, lai uzlabotu un paplašinātu Kopienas siltumnīcas efektu izraisošo gāzu emisiju kvotu tirdzniecības sistēmu*; [↑](#footnote-ref-14)
14. *Eiropas Parlamenta un Padomes 2018. gada 14. marta Direktīvas (ES) 2018/410, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814;* [↑](#footnote-ref-15)
15. *Eiropas Parlamenta un Padomes 2003. gada 13. oktobra direktīvas 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Savienībā un groza Padomes Direktīvu 96/61/EK*  [↑](#footnote-ref-16)
16. Eiropas Parlamenta un Padomes 2015. gada 6. oktobra lēmums Nr. 2015/1814 par Savienības siltumnīcefekta gāzu emisijas kvotu tirdzniecības sistēmas tirgus stabilitātes rezerves izveidi un darbību un ar ko groza Direktīvu 2003/87/EK [↑](#footnote-ref-17)
17. *Berenberg, Clearblue, Commerzbank, Energy Aspects, Engie Global Markets, ICIS, MOL, Refinitiv, Vertis* (publicēts 10.04.2019 ; http://carbon-pulse.com/72837) [↑](#footnote-ref-18)
18. Emisijas kvotas vidējā cena 2019. gada aprīlī-jūnijā bija ap 25 *euro*, taču februārī un martā 21-22 *euro*, savukārt 2018. gada vidējā cena primārajā tirgū bija 15,5 *euro.* [↑](#footnote-ref-19)
19. Eiropas Parlamenta un Padomes 2003. gada 13. oktobra Direktīva Nr. 2003/87/EK ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK [↑](#footnote-ref-20)
20. Eiropas Parlamenta un Padomes 2018. gada 14. marta Direktīva Nr. 2018/410 ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814 [↑](#footnote-ref-21)
21. Eiropas Parlamenta un Padomes 2015. gada 6. oktobra lēmums Nr. 2015/1814 par Savienības siltumnīcefekta gāzu emisijas kvotu tirdzniecības sistēmas tirgus stabilitātes rezerves izveidi un darbību un ar ko groza Direktīvu 2003/87/EK [↑](#footnote-ref-22)
22. Komisijas 2010. gada 12. novembra regula Nr. 1031/2010 par siltumnīcas efektu izraisošo gāzu emisiju kvotu izsoļu laika grafiku, administrēšanu un citiem aspektiem saskaņā ar Eiropas Parlamenta un Padomes Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā [↑](#footnote-ref-23)
23. Komisijas 2018. gada 30. oktobra deleģētā regula (ES) 2019/7, ar ko Regulu (ES) Nr. 1031/2010 groza attiecībā uz 50 miljonu neiedalīto tirgus stabilitātes rezerves kvotu izsolīšanu Inovācijas fonda vajadzībām un iekļauj sarakstā izsoles platformu, kas jāieceļ Vācijai. [↑](#footnote-ref-24)
24. Informatīvais ziņojums par Emisijas kvotu izsolīšanas instrumenta darbības stratēģijas īstenošanas gaitu un prioritāriem virzieniem izsoļu ieņēmumu izmantošanai (2021) [↑](#footnote-ref-25)
25. Informatīvais ziņojums par Emisijas kvotu izsolīšanas instrumenta darbības stratēģijas īstenošanas gaitu un prioritāriem virzieniem izsoļu ieņēmumu izmantošanai (2025) [↑](#footnote-ref-26)
26. Ieņēmumi no emisijas kvotu izsolīšanas sekundārajā tirgū, kas neietilpst regulāro emisiju kvotu izsolēs primārajā tirgū. [↑](#footnote-ref-27)
27. 2013. gada 21. maija Eiropas Parlamenta un Padomes Regula (ES) Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai valstu un Savienības līmenī saistībā ar klimata pārmaiņām un par Lēmuma Nr. 280/2004/EK atcelšanu. [↑](#footnote-ref-28)
28. 2018. gada 11. decembra Eiropas Parlamenta un Padomes Regula (ES) 2018/1999 par enerģētikas savienības un rīcības klimata politikas jomā pārvaldību un ar ko groza Eiropas Parlamenta un Padomes Regulas (EK) Nr. 663/2009 un (EK) Nr. 715/2009, Eiropas Parlamenta un Padomes Direktīvas 94/22/EK, 98/70/EK, 2009/31/EK, 2009/73/EK, 2010/31/ES, 2012/27/ES un 2013/30/ES, Padomes Direktīvas 2009/119/EK un (ES) 2015/652 un atceļ Eiropas Parlamenta un Padomes Regulu (ES) Nr. 525/2013. [↑](#footnote-ref-29)
29. https://likumi.lv/ta/id/267199-komercdarbibas-atbalsta-kontroles-likums [↑](#footnote-ref-30)
30. Vairāk par VIF misiju un mērķiem skatīt - <http://www.lvif.gov.lv/?object_id=377> [↑](#footnote-ref-31)
31. Pieejams ES tehniskā atbalsta (*Fi-compass*) mājaslapā [*https://www.fi-compass.eu/sites/default/files/publications/EM\_Tirgus\_nepilnibu\_izvertejums\_%28MGA%29\_31032015.pdf*](https://www.fi-compass.eu/sites/default/files/publications/EM_Tirgus_nepilnibu_izvertejums_%28MGA%29_31032015.pdf) [↑](#footnote-ref-32)
32. http://carbon-pulse.com/15315/ [↑](#footnote-ref-33)
33. <https://eur-lex.europa.eu/legal-content/LV/TXT/HTML/?uri=CELEX:52018PC0372&from=EN> [↑](#footnote-ref-34)
34. Informācijas un komunikācijas tehnoloģijas [↑](#footnote-ref-35)